Zyaando, Myeembo, a Lubeta lwa Kuvwuntauzya Print\nZyaando, Myeembo, a Lubeta lwa Kuvwuntauzya\nMalele aakuvwungulula taakali kulampa kuti asike aawo mpubaabede bantu banjaanji aabo bakanjombede mutala lya Hotela lya Pioneer.\nLouis Taylor taakali kuyandisya kuti ayindilizye ali boonse. Mbombubo oobo mbucaacitika.\nLwiimbo lwabana Jackson 5 lwakuti “Ndiyooba ko” lwakali abusena bwasanu mukubaa mpuwo akaataa nyimbo zimwi, alimwi cimwi cipekupeku cipya cakalaa mutwe wakuti “Kaano ka Luyando”, eeco cakali kutondezya Ryan O’Neal a Ali MacGraw, cakazwaa kusungulwa kutondezyegwa mumaanda aakulangilizya zipekupeku. Ambweni cintu cakali kukondelezya mukubusi ooyu Louis wakalaa myaka kkumi acisambomwe, cakali cintu cakuti Kkilisimasi wakali buyo afwaafwi kwamazuba masyoonto kuti usike. Walo taakazyi pe kabutaninga kuca kuti buumi bwakwe buyoocincila limwi.\nKumangolezya aabuzuba bwa Nalupale 19, 1970, cakali ciindi cakusekelela ku hotela lya Pioneer ku Tucson, Arizona. Myaanda yongaye yababelesi ba mbungano ya Makwebo aa Ndeke yaba Hughes, bakali bungene kabasekelela muswaano wabo wa Kkilisimasi waciindi comwe amwaka. Mukaindi kasyoonto buyo naakainda akataa masiku mu Nalupale 20, kwakatalika kuyaka mulilo mukati ka hotela. Nokuba kuti bamwi babelesi bakali yaamukide kale, “Bamwi bakailingana kutijaana kooku akooku mu hotela kugwasyilila beenzu bakalede mumazyuli aahotela kuti bazwe munsaa ntenda eeyo; bunji bwabeenzu aabo bakali bamadaala abamacembele. Bantu banjaanji bakacita zintu zyabusungu,’ mbwaakaamba umwi wakali kweebelela.”1\nLouis wakali umwi akataa baabo bakalaa busungu. “Milumbe yakuvwuntauzya yakaambilizya kuti walo . . . wakagwasya bantu kusosoloka mulilo uuvwilima.”2 Pele kakutaninga sika kubucedo, walo wakaangwa akupegwa mulandu wakukunka mulilo ooyo wakajaya bantu bali 29. Louis Taylor, muntu uusiya waku Amelika, wakatonkomana akukonkezya kwaamba kuti kunyina cibi ncaakacita eelyo nkamu yababetesi bamakuwa niyaamupa mulandu akumusinganya kuti akakkale buumi bwakwe muntolongo kusikila kumamanino aabuumi bwakwe.\n“Taylor wakaalilwa kukombelezya Nkuta Mpati yaku Amelika kumupa lubeta lwakusola kujokolosya mulandu mu 1983. Ciindi coonse eeco, ooyo mubetesi wakali kweendelezya lubeta lwakapa Taylor mulandu wakukunka mulilo mu hotela, wakali kulanganya mulandu ooyo wakapegwa Taylor kuti tiiwakazekwa akukosozyegwa munzila iiluleme, aboobo wakazumanana kutumina Taylor zipego zya Kkilisimasi amabbuku aalembedwe mulawo wacisi.\nMumwaka wa 2002, umwi mulumbe waku CBS’ “60 Tunzumina” wakabusya mpuwo yakuti bakapokola bainduluke kuvwuntauzyila mulandu wa Taylor kujana bumboni bupya. Babelesi ba Bululami bankuta yaku Arizona, bakatalika kusoma mulandu ookwa Taylor kuti babone naa, mbuli mbwaakali kwaamba walo, kuti wakanyina mulandu ncobeni. Kumamanino aamwezi wa Mukubwe Kaangala 3, 2013, kakwiindide myaka 42 yakuba muntolongo, eeyo yiinda atalaa myaka yoonse yakuba muntolongo mumusela wacisi ca Amelika, Taylor wakaanguulwa kuzwa oomo mwaakali kupika ntolongo nkaambo kamulandu ngwaatakacita pe.4\nNkamu ya Bululami yakaalilwa kumululamikila mulandu Louis Taylor. Yakaalilwa kubambulula mulandu ookwa Elizabeth Báthory. Ooyu mukaintu, awalo wakali mujayi ulaa mpuwo wakajayaide bantu bainda 600, pele taakabetekwa nkaambo mukwasyi ookwabo wakali mukwasyi uulemenede. Mumulandu ookwa Taylor, ooyo mulombwana wakasubwidwa mulandu ngwaatakalengelezya pe. Mukaambo kokwa Báthory, bamwi bantu bakaangwa akujailwa milandu eeyo Báthory njaakacita kakuli walo wakaangilwa amunzi ookwabo kuti atani kweendeendi nkaambo buyo kakuti wakali kuzwa kumukwasyi uulemenede. Nkuta yabululami tiiya “koofweede” pe kuzyiba milandu yobile eeyi mbuyakeelede kukosozyelwa twaambo nokuba kweengelela pe; yakafwinyina meso kutusimpe twakapedwe.\nBululami bwini bukkwene buyeeme atalaa twaambo twamasimpe. Aboobo lubeta, ncintu caambilizya kuvwuntauzya akubikka antoomwe twaambo toonse kunembo lya mubetesi abazeki. Kuti amwi makani kaatapedwe nokuba kuti kaatazumizyidwe, eeco nceciletelezya kubula bululami ncobeni – alimwi eeco – ncecaacitika ncobeni. Nkaambo bululami bwamasimpe bweelede kulibonya kucitigwa munzila iiluleme akumvwisyigwa kabotu munzila iisalala, aboobo zyoonse zijatikizya mulandu waacitigwa zyeelede kubikkilwa antoomwe mucikkelo cabumboni.\nLubeta lwa Kuvwuntauzya\nMfulumende ya Mwami wakujulu Yahuwah, ayalo ilaa nkuta yakujulu oomo mubetekelwa twaambo twabantu baansi. Munkuta eeyo, kufumbwa mwana musankwa amusimbi ookwa Adamu wakaponede ansi aano, uyokwiimikila alikke akubetekwa. Oomo munkuta, kuli milandu mipati kwiinda iikonzya kupegwa munkuta iili yoonse iijanwa mulubeta lwaanyika. Oomo, aabo baangululwa akujanwa kabatakwe mulandu balaangulukide kupona lyoonse kukabe kutamani. Balo bayoopegwa bulemu mbuli bami, akulanganyigwa kuti mbana basankwa abasimbi ba Mwami Singuzuzyoonse akukkala mumunzi mupati wakwe. Banokwaangulukide kweendeenda kufumbwa ooko mfulumende yabulemu bwakujulu nkwiisikila kulela. Balo bayoopona buumi bweelene abuumi mbwapona Mwami Yahuwah.\n“Muŋanda ya Taata kuli masena manjaanji: kuti nicatali boobo, Ime nindamwaambila kuti: Ime ndaunka ndikamubambile masena.” (Johane 14:2, 1599 Geneva Bible)\nAabo bayoojanwa kabalaa milandu, nokuba boobo, bayoosinganyigwa kuya kulufu. Kuleka mbuli Louis Taylor ooyo wakaangululwa akulekwa kuti alyeendelele, kufumbwa buyo mulandu wakusingwa waakupegwa munkuta zya Kujulu, kucinyina pe uyooyeleba kusingwa kwalufu ooko. Oolo lufu luyoopegwa, taluli lufu lwakufwa mubili ulikke buyo pe. Aalo mazina aabo ayoomwaigwa kuzwa mwibbuku lya Buumi lya Mwanaambelele. Kufumbwa cibotu ncibakacitide kabacili anyika ciyoomwailizyigwa acalo. Kusingwa kwini nkwa lufu luteeli, oolo lufu lutakonzyi kubukwa kuzwa kubafu. Ncencico eeco lubeta lwakuvwuntauzya buumi bwamuntu uuli woonse ncoluyandika kapati. Caambilizya buumi nokuba lufu lwamuntu ooyo – buumibutamani nokuba lufu lutabukwi. Kunyina kulubizya kweelede kucitika mukuvwuntauzya ooko pe. Kunyina ciindi cabili ciyootobela waawo pe. Boonse aabo bayoojanwa kabalaa milandu, bayoolobelela limwi kukabe kutamani.\nYahushua wakalilubwene lubeta lupati oolu eelyo Walo naakati: “Kunyina pe maseseke, aayo aatakalibonyi; alimwi kunyina cintu cisisidwe, eeco citakazyibwi nokuba kuletwa antangalala.” (Luuka 8:17, KJV) Eeci ncisyomyo ncobeni! Micito yesu, kufumbwa mbwiitamvwisyidwe kabotu nokuba cintu citalibonyi munzila iisalala atalaa nyika, ciyoobetekwa kweendelanya abumboni, mumuni amakanze aamicito eeyo ngotujisi mumyoyo yesu. Walo ooyo uubala myoyo yabantu, ulakonzya kubeteka lubeta lwiinda kubaa luzyalo kapati kuli baabo batateelelwi kabotu, alimwi, kumwi kabwene koonse kuupaupa ameso kuli mumicito iilibonya aanga “micito yabululami”.\nNcintu citeeleleka kwaamba kuti eeco ciyooba ciindi cikankamya mbuli mbocipanduludwe mu Mangwalo, alimwi ncobeni mbociyooba oobo. Ijulu lipede busena bupati kuciiyo eeci kutondezya mboceelede kubikkilwa maanu. Kumbali lyakuti oolu lubeta lwakuvwuntauzya lulaambwa muzibeela zitanteene, muli Daniele 7, Daniele 8, a Zekaliya 3, cibeela cipati ca Ciyubunuzyo acalo cilembedwe makani malemu ngeenya aaya. Ciyubunuzyo 4 kusikila ku Ciyubunuzyo 11 cijatikizya zintu zisangene antoomwe ziyoocitika, nokuba ziyoogaminina kucitika, mulubeta lwakuvwuntauzya. Zyaandaano zili lusele, zilembedwe ciiyo eeci muzibeela zili makumi obile azibili! Ncobeni, eeci ciiyo cipedwe bulemu kapati pele, cigambya ncakuti, mbasyoonto buyo bantu bazyi makani aaciiyo eeci.\nLubeta lwa kuvwuntauzya lutola busena munsaa cuuno cabulelo bwa Kujulu. Ncintu ceebeka ncobeni eeco:\nCiindi eeco nciconya, Muuya wakandinjila. Kujulu ndakaakubona cuuno cabwami, nkabela umwi wakalikkede acuuno eeco. Muntu wakakkede acuuno busyu bwakwe bwakali kuboneka mbuli bbwe libalangala abbwe lisalala pyu, nkabela cuuno eeco cakazingulukidwe fulicoongo ulaamubala wamweemvwe. Cuuno cabwami cipati cakalizingulukidwe azimwi zyuuno zyabwami zili makumi obilo azine. Nkabela muzyuuno eezi ndakabona bapati bali makumi obilo abone, bakasamide zisani zituba alimwi kumitwe bakasamide mishini yangolida. Kuzwa kuzyuuno eezyo kwakali kuzwa ndabo, akuyobeka, amizumo. Kumbele lyacuuno cipati kwakali kuyaka minzenge iili ciloba, eeyi njemyuuya ya Mwami Yahuwah iili ciloba. Kumbele lyacuuno nciconya eeci kwakali cakali kuboneka mbuli lwizi luli mbuli bbwe libalangala.\nNkabela kwakali zilenge zyone zipona ziimvwi mumabazu woonse one aacuuno cabwami, zyakalijisi meso, kumbele akusule\nNyenyezi eeyo iitwa kuti “Kulula.” Cipaanzi catatu camaanzi akalula, aboobo bantu banji bakafwa akaambo kakunywa maanzi aaya, nkaambo akali kulula. (Ciyubunuzyo 4:2-6, 8-11, KJV)\nOoku kupandulula kutilimuna moyo, alimwi kunyanyaazya masusu, nkupandulula nkuta yakujulu. Nceciindi eelyo majwi aamuntu woonse, micito azintu zyoonse nzyasiside mumoyo wakwe kufumbwa muntu wakaponede atalaa anyika noziyooyubululwa. Caandaano cane cabbuku lya Ciyubunuzyo lyoonse cigeme kupandulula bwaamba Muya Uusalala ookwa Yahuwah ooyo waambila muntu uubala kuti, “Kocenjela ono! Bikkila Maanu aawa! Aaya makani malemu!” Yahuwah ulainda kuba buyo Mulengi wesu wabulemu Uulaa nguzu zyoonse. Walo wakacita kale munguzu Zyakwe kufumbwa eeco ncayelede kucita kutegwa afutule bana Bakwe banjaanji mbuli mbocikonzyeka. “Taata ulamuyandisya Mwanaakwe aboobo wakapa zintu zyoonse kulinguwe.” (Johane 3:35, KJV) Walo wakati, “Peepe, taakwe, O Mwami.” Mpawo Yahushua wakamwaambila kuti, “Ambebo nsikupi mulandu pe. Koya, pele ono utakabisyi limbi!.” (Johane 8:11, KJV) Mbuli mupaizi wesu mupati, Walo ukulikidwe zinyonyoono zyesu. Pele kwiindilizya awaawo, Walo ulilimvwide mbweenya mbotulimvwa mumibili amizeezo yesu yoonse. Walo upima nguzu zyasunko lili lyoonse ndyotutingaana limwi kutegwa Walo azyibe mweelwe wanguzu nzyayelede kutupa kuti tuzwidilile musunko eelyo. Zyoonse eezi zipedwa mukuyoyela muya wamuntu aMoza kutegwa akkalwe camba akusyoma muluyando lwa Taata, alimwi kutegwa ayandaule lugwasyo oolo kwakasyomezyegwa akuvwunwa.\nLino atujatisye lusyomo ndotuzumina. Nkaambo tulijisi Mupaizi Mupati kwiindilila, walo wakainka akuyoosika kujulu kwini-kwini kwa Leza Taata. Ooyo ngu Yahushua, Mwanaa Yahuwah. Tatujisi Mupaizi Mupati uutakonzyi kutufwida lubomba mubuteteete bwesu. Mupaizi wesu wakasunkwa munzila zyoonse, mbubwenya mbuli mbotusunkwa swebo. Pele taakwe naakabisya pe. Lino atube aacamba swebo, tuswene kucuuno cabwami cokwa Yahuwah waluse. Ooko tuyootambula lweengelelo akujana luse lwakutugwasya ciindi notubula. (BaHebulayo 4:14-16, KJV)\nKusanganya kuli zyoonse eezi, kapimina ndiswe zintu zyoonse mucikkelo cabumboni mulubeta oolo, Yahuwah uya kumbele ntaamu yomwe yakutugwasya. Walo ulilomyede kubona kuti aabo batuzekela munkuta eeyo mbasazima abalongwema: mbantuma mbuli ndiswe aabo bakapenga kukkala buumi bwakusunkwa akusolekwa. Basalali bali 24 mbamwi akataa batuzekele munkuta yakujulu.\nBasalali aabo mbuli ndiswe. Balisamide misyini yakukoma cinyonyoono. Kuyungizya waawo, kufumbwa eelyo nobatembaula Mwanaambelele (Yahushua) kunembo lyacuuno cisetekene, bagaminina kwaamba kuti, “Bakali kwiimba lwiimbo lupya kabati,\n“Nduwe weelede kubweza bbuku akumatula zinamatizyo. Nkaambo nduwe wakajaidwe, nkabela abulowa bwako wakanununa bantu kuti babe bantu ba Mwami Yahuwah kuzwa kumisyobo yoonse, milaka yoonse, azisi zyoonse. Wakabacita kuti babe babwami, abapaizi ba Mwami Yahuwah wesu, aboobo bayoolela ansi.” (Ciyubunuzyo 5:9-10, KJV) Aabo basalali inga kabanooli bamatata ba: Abrahamu, Isaka, Jakobe, Jakobe abana bakwe, abamwi bakaponede maumi aabululami muziindi ziimpene atalaa nyika. Ncobeni, bunji bwabo bakavwululwa akataa baabo bakabusyigwa antoomwe kuzwa kubafu a Mufutuli Yahushua akutolwa Kujulu Anguwe naakatanta kupiluka kujulu. (Langa Mateyo 27:52-53.)\nKubetekwa abantunyoko mbozyibene limwi kuti kabakuzekela, ncintu calubomba, eeco catakaliko kubantu banjaanji muziindi zyoonse. Kaambo keni kakuti Mwami Yahuwah inga wasala bantu bazekela bantunyina ncecitondezya mbwayandisya kuti oolo lubeta lukabe mubululami alimwi kakwiina kweengelela. Kuli banyama bone baambwa kuti balaa meso kumabazu woonse. Aabo mbanyama babusongo babwene akulemba kufumbwa cicitika. Kuti aabo batuzekela kabayandisya makani manjaanji aakukosweda muntu kaambo, balo banyama aaba balafwamba kubagwasya makani aala twaambo twamuntu ooyo. Aaba banyama bazwide luzyibo, nkaambo bakabona zyoonse alimwi akulemba zyoonse.\nKuti eeci cibalo kacitapandululi lubeta lwakuvwuntauzya, ino lubeta oolo lwaamblizya nzi? Nkaambo nzi Mufutuli Yahushua ncaimvwi? Mulimo nzi wabasalali bali kale kujulu? Nguni Mwanaambelele? Ninzi bbuku lya buumi? Ino kuti, oolu lubeta, kalutali lubeta lwakuvwuntauzya, ino lwaambilizya nzi?\nIbbuku lya Buumi\nCiyubunuzyo 4 ncecitweetela abusena aawo mpiikkedwe nkuta yakujulu, pele mulimo wini utalikilwa mu Ciyubunuzyo 5, oomo momutalikilwa kuzeka twaambo twabantu. “Ndakabona bbuku mujanza lyalulyo lyayooyo uukkede acuuno cabwami. Bbuku eeli lyakalilembedwe mukati aanze, alimwi lyakalimatidwe muziga zili ciloba.” (Ciyubunuzyo 5:1, KJV) Eeli ndebbuku lilaa mulimo mupati lina lembedwe. Ndibbuku lya Buumi. Kunyina uutikanjile Kujulu ooyo uutalambedwe zina lyakwe mwibbuku eelyo.\nCiimo cesu kunembo lya Mwami Sikabumba ciyeeme kuleka amumuni ooyo ngotwakatambula, pele ciyeeme amilimo eeyo njotucita amumuni ooyo ngotwakatambula. Aboobo abalo bantu batamuzyi Mwami aabo basala ziluleme kusikila waawo mpobagolela kuzyiba cibotu abalo bali muciimo cibotu kwiinda baabo bakatambula mumuni munji, alimwi baliluula kuti bakutaukila Leza, pele kabakaka mumuni Wakwe, alimwi maumi aabo kaayimpene a mulimo wabo.”\n(E.G White, Desire of Ages, p. 239.)\n“Our standing before God depends, not upon the amount of light we have received, but upon the use we make of what we have. Thus even the heathen who choose the right as far as they can distinguish it are in a more favorable condition than are those who have had great light, and profess to serve God, but who disregard the light, and by their daily life contradict their profession.” Mwibbuku lya Buumi, kulembedwe makanze amizeezo yoonse yamuntu.Ndibbuku lya buumi bwamuntu boonse amusela wakwe ngwaakaponede anyika. Lililembedwe kufumbwa cintu ncaakacita muntu ooyo, kufumbwa jwi ndyaakaambide muntu ooyo, kufumbwa muzeezo wamaseseke ngwaakali kuyeeyela muntu ooyo kuzwa kumalengelo ookwa Adamu. Nokuba kuti Mangwalo taapandulwide nzila yini mbwaalembwa mazina aabantu mu Bbuku lya Buumi, Ibbaibbele lilijisi makani amwi aajatikizya cintu eeco, mpoonya aayo makani kwaasanganya antoomwe, aambilizya kuti zina lya muntu lilalembwa mwibbuku litakwe kulubizy eelyo ciindi nazyalwa ansi aano.\nPetulo waamba kuti: “Kuti naa bantu bamubisizya nikuba kumusampaula, mutabweedezyi pe. Kapati amubaleleke nkaambo Leza wakamwiitila bukkale buli boobu kuti mutambule zileleko zyakwe.” (Petulo 3:9, KJV) Eelyo Paulu naakali kukambaukila basongo bayiide bakumunzi wa Anthens, walo wakayungizya kubaamba kuti bakali tonkomene, kumwi kaamba kuti:\nLino Paulu wakaima kumbele lyabantu kunkanzo akuti, “Nywebo nobaalumi bamu Atenesi ndabona kuti muli basungu kukomba. Nkaambo nindakali kweendeenda mumunzi wanu, nindakali kulanga mumasena oomo momukombela, ndakajana cipaililo cilembedwe kuti, ‘KULI LEZA UUTAZIZILWE.’ Aboobo ooyo ngomukomba buyo kamutamuzi ngonguwe ngwenjanda kumwaambila lino. Leza wakalekelela bantu ciindi5 nibatakamuzi, pele sunu ulabalailila boonse mumasena oonse kuti beempwe. (Milimo 17:22-23, 30, NKJV)\nPaulu taakali kubandauka buyo mazina kutembaula baabo bakali kumuteelela kuti bakondelezyegwe pe. Walo wakalizyi kuti Moza ookwa Yahuwah ulatuminwa kumwanaa Adamu kufumbwa buyo mbwaakazyalilwa ansi aano, kuti umweendelezye akumukwelela kulufutuko. Walo wakazumina kuti aabo bakali kumuteelela bakali bantu batamuzyi Mwami wakujulu, alimwi luzyibo lwabo lwakali kugola, kabasoleka kukomba Mulengi wazintu zyoonse. Mulugwalo lwakwe kuli BaLoma, Paulu wakapampanuna makani manjaanji, aakwaamba kuti:\nNkaambo kakuti Leza talangi ciwa camuntu pe. Bantu boonse bakabisya kabatazi Mulawo bayoonyonyoonwa nikuba kuti tiibakuuzi Mulawo ooyo. Abalo aabo bakabisya kabazi Mulawo, Mulawo ooyo nguuyoobazula. Nkaambo bantu tabalulami kuli Leza mukuti bakamvwa Mulawo. Pele aabo babamba Mulawo, mbabaluleme kuli Leza.\nBantu batali Bajuda aabo banyina Mulawo, pele ciindi lwabo beni nobacita zyaamba Mulawo, batondezya kuti balijisi Mulawo mumyoyo yabo, nikuba kuti tabajisi Mulawo wa Mozesi. Zintu nzyobacita zilatondezya kuti Mulawo ooyo ulilembedwe mumyoyo yabo. Balizi kuti eezi nzyamasimpe nkaambo manjezeezya aabo alabakasya, alimwi zimwi ziindi alabazumizya. Mboziyooba mubuzuba oobo, Leza kwiindila muli Jesu Kilisito, uyoobeteka maseseke aali mumyoyo yabo, kweendelana a Makani Mabotu aaya ngekambauka mebo. (Baloma 2:11-16, KJV)\nMuntu uli woonse ulaa ciindi cimweelede cakufutulwa. Ooyo ngowakali mulimo wini ookwa Yahushua wakutufwida lufu lwaciciingano! Aboobo, bululami bwabulemu bwakujulu bubikkide bantu boonse abusena bomwe kunembo lya mulawo wabulemu. Boonse balaa ciindi cibotu cakulisalila kucita cibotu akwiingula koongelezya kwa Muya Uusalala.\n“Ma! Nkobayoonyandwa akukkomana banamasi akataa masi woonse, akataa batamuzyi Leza, eelyo baakumvwa kuzwa kumulomo Wakwe Mufutuli kuti “kufumbwa nimwakacitila umwi awumwi wabaaba Basazima, inywe mwakali kucitila Ndime eeco”! Mwati nkukondwa moyo wa Luyando luteeli, eelyo basikwiiya Bakwe baakukankamuka kabanyandidwe akukondwa nkaambo kamajwi Aakwe aabalumbaizya!”6\n“Ubayungizizye milandu atala aayeeyo njobajisi, ayeeyo njobajisi kale utabafutuli pe. Bazibinganye kuzwa mubbuku lyabuumi, utabalembi abaabo baluleme. (Intembauzyo 69:27-28, KJV)\n“Mbubonya oobo kufumbwa uuzunda uyoosamikwa zisani zituba, alimwi zina lyakwe nsikalimwayi kuzwa mubbuku lyabuumi. Njooambilizya zina lyakwe kuli Taata abangelo bakwe.” (Ciyubunuzyo 3:5, KJV)\nMwami Yahuwah kunyina pe natiikasinikizye naba muntu omwe kuti afutulwe kuti muntu ooyo katayandide kufutulwa.\nMwanaambelele Kunembo lya Cuuno Cabulemu\nCiyubunuzyo 4 citondezya mbwiikkedwe nkuta yakujulu eeyo, pele mu Ciyubunuzyo 5 momutalikilwa kuzeka twaambo twabantu. “Ndakabona bbuku mujanza lyalulyo lyayooyo uukkede acuuno cabwami. Bbuku eeli lyakalilembedwe mukati aanze, alimwi lyakalimatidwe muziga zili ciloba.” (Ciyubunuzyo 5:1, KJV) Mungele ulaa nguzu kapati wiitila bantu boonse kuti baboole kuzyoopampanuna zijazyo akujula bbuku. Nokuba boobo, kunyina naba omwe “Kujulu, nokuba anyika, nokuba kunsaa nyika” wakajanwa uukonzya kujula bbuku eelyo nokuba weelede kulanga mubbuku eelyo!\nEeci cakaba cintu cityompya kumushinshimi wakacembeede ooyo. Walo wakalizyi bbuku eelyo ncolyakali kuyandikila. Lijisi misela yamicito yoonse yakacitwa atalaa nyika, kufumbwa jwi lyakaambwa, kufumbwa muzeezo wamaseseke wakali mumoyo wamuntu kuzwa kumalengelo ookwa Adamu. Kakwiina bbuku eelyo, lubeta lwakuvwuntauzya tiilwakali kukonzya kutola busena pe! “Ndakalila kapati, nkaambo taakwe naba omwe wakeelede kuvwununa bbuku eelyo nikuba kulilanga-langa mukati.” (Ciyubunuzyo 5:4, KJV)\nUmwi wabasalali wakafwamba kuumbulizya Johane, kamwaambila kuti: “Eelyo umwi wabapati wakandaambila kuti, “Utalili! Bona! Syuumbwa uuzwa kumusyobo wa Juuda, walunyungu lwa Davida wakazunda, aboobo walo ulakonzya kuvwununa bbuku eelyo akumatula ziga zyalyo zili ciloba.” (Ciyubunuzyo 5:5, KJV)\nMwanaambelele ookwa Yahuwah ooyo uugwisya zinyonyoono zyanyika nguuyelela kujula bbuku.\nLino Johane wakaccangamuka akuswiilila. Cabota! Kunyina muntu wakajanwa weelede kujula bbuku eelyo, pele bakajana syuumbwa uukonzya kucita eeco. Ncobeni ooyu ngo mwami, wanguzu akataa banyama uukonzya koonda mulimo ooyo!\nMpoonya inga azyoocenguluke kulanga munyama ulaa nguzu, ooyo wakalaa nguzu zyakucita kwiinda muntu lwakwe, nceeci ncaakabona. “Lino ndakabona Mwanaa mbelele kaimvwi akati kacuuno azilenge zyone alimwi abapati. Mwanaa mbelele wakali kulangika mbuli uujaidwe. Wakalijisi meja aali ciloba ameso aali ciloba, eezi zyakali myuuya ya Leza iili ciloba eeyo yakatumwa munyika yoonse” (Ciyubunuzyo 5:6, KJV)\nNcobeni! Mwanaambelele ookwa Yahuwah ooyo uugwisya zinyonyoono zyanyika nguuyelela kujula bbuku eelyo. Alikke Walo nguwabaa nguzu zyakucita mulimo ooyo. Banyama bone abasalali bali 24 mpoonya aawo bakaanka kwiimba “Lwiimbo lupya”; Bakali kwiimba lwiimbo lupya kabati, “Nduwe weelede kubweza bbuku akumatula ziga. Nkaambo nduwe wakajaidwe, nkabela abulowa bwako wakanununa bantu kuti babe bantu bokwa Leza kuzwa kumisyobo yoonse, milaka yoonse, azisi zyoonse .” (Ciyubunuzyo 5:9, KJV) Zyuulunzuma zyabangele bali munkuta eeyo abalo aawo nkusangana kuvwentuka kwiimba cikondelezya: “bakali kwiimba, nkemvwide cakupozomoka kabati, “Mwanaa mbelele ooyo wakajaidwe, uleelede kutambula bwami, lubono, busongo, nguzu, kulemekwa, bulemu, akutembaulwa!” (Ciyubunuzyo 5:12, KJV)\nCaandaano cacisambomwe cipandulula caacitika eelyo nilyaajalulwa bbuku eelyo. Eeli bbuku lijatikizya musela woonse wanyika abuumi buli boonse bwakakkedwe atalaa nyika. Zisinsyo zili ciloba ziiminina misela yiimpene ya musela wanyika antoomwe. Kufumbwa mbucajulilwa buyo, cisinsyo comwe comwe cinoojulidwe kusikila kumamanino. Kunyina mpocigolela kusikila ciindi ca kuboola kwabili kwa Mufutuli Yahushua. Nokuba boobo, kufumbwa cisinsyo citobela cajulwa, mpoonya kutalika ciindi camusela wanyika caandeene.\nZisinsyo zili ciloba zijatikizya musela woonse, kuzwa kumalengelo ookwa Adamu kusikila ku\nNsabata ya cuulu ca myaka Kujulu.\nNcintu citakonzyeki kuganta kutondeka aciindi cini eelyo bunji bwazisinsyo zyabbuku eelyo nizyakajulwa. Alimwi, aboobo, taakwe kaambo kufumbwa nizyakajulwa. Mulimo wa Julu lilikke kusala ziindi zyamisela eeyo. Eelyo zisinsyo zyabbuku nozyaambilizya ziindi zyamisela yanyika ziimpene, zilipedwe kweendelana amuzeezo wabulemu bwa Kujulu. Ciindi camusela (naa zyalane) lijanwa mucisinsyo cimwi, ooko nkusala kwankuta iikkede mulubeta Kujulu. Amwi mazuba inga azibwa pele kutali woonse pe.\nCinamatizyo Citaanzi: Kuzwa kuli Adamu kusikila kuli ?\nCinamatizyo Cabili: Kuzwa ? kusikila ?\nCinamatizyo Catatu: Kuzwa ? kusikila ?\nCinamatizyo Cane: Kuzwa ? Kusikila?\nCinamatizyo Casanu: Cijatikizya baabo bakajaigwa kuzwa kuli Adamu kuya kumbele.\nCinamatizyo Cacisambomwe: Kuzwa mu 1755 kusikila ku Kuboola Kwabili kokwa Yahushua.\nCinamatizyo Caciloba: Citalikila kaindi kasyoonto munsaa kusiba mweembo mutaanzi akusikila ku Kuboola Kwabili kwa Yahushua.\nIbbuku lya Ciyubunuzyo lyakalembwa eelyo zinamatizyo zyone nizyaacitikide kale. Aboobo, nzisyoonto zintu zyaambilizyigwa kuziindi eezyo nkaambo cintu cipati kuzyalane lyamamanino cili mucisinsyo cacisambomwe aciloba. Muziindi eezyo, Ijulu talikakkali kalyuumwine pe. Yahuwah wakapa makani manjaanji aajatikizya ziindi eezyo nkaambo zilaa mulimo mupati kubazumi aabo bapona munsaa mamanino aaciindi, aabo balicenjezyedwe zintu zicitika muzibeela ca cishinshimi eezyo zisinkidwe pele zijatikizya mbabo cigaminina.\n“Bakali kwiimba, nkemvwide cakupozomoka kabati, “Mwanaa mbelele ooyo wakajaidwe, uleelede kutambula bwami, lubono, busongo, nguzu, kulemekwa, bulemu, akutembaulwa!” (Ciyubunuzyo 6:1-2, KJV)\nJohane kalangilizya, wakapegwa malailile aakuti: “Koboola ubone.” Kufumbwa cakali kutola busena, walo wakeelede kucimvwisya akuciteelelesya kabotu.\nOoyo uutantide mbizi ulaa kalembe. Kalembe ncintu ciiminina nkondo. Cintu cikondelezya ncakuti, ibbala lya “kalembe” (toxon) lizyila kubbala limwi lya (tikto) eelyo liiminina “kubamba” akuti “kukomezya.” Ndibbala libelesyegwa mumaambila mbali kuti … luunyaunya luletelezya cinyonyoono.”7\nEeci ncintu ceelela nkaambo cisinsyo citaanzi citalikila kuli Adamu, muntu mutaanzi, eelyo cinyonyoono “nicakalibonya.” Adamu wakapona munsaa kusikila myaka iili cuulu. Walo wakateelela malailile ookwa Yahuwah kuti “.” (Matalikilo 1:28, KJV) Buumi bwakwe bulamfu bwakulitolaansi akweempwa cinyonyoono, bwakali kutondezya lusyomo lwakwe kumisela yakali kutobela kumbele, acisyomyo ca Mufutuli ooyo wakali kuzyoonununa akubambulula ceeco Adamu ncaakasweekelwa mumuunda wa Edeni eezyo nzyezisyomyo nzyeenya bantu nzyobalamatide mulusyomo kusikila buzuba buno. Eezi zisyomyo zyakamwakizyanya “kaziyaakukoma” alimwi ziyoozumanana kucita boobo kusikila kumamanino nkaambo bubotu lyoonse bulazunda atalaa busofwaaazi. Nokuba kuti tatuzyi lino cibeela cabili cacishinshimi nicaatalika, pele citaanzi cakatalikila kuli Adamu. Musela mutaanzi ooyu eelyo luzyibo lwa Mulengi nilwakali kusalala kalutavweledwe mumilumbe iikopa mizeezo; ooyo musela ulitondezyedwe a mbizi iituba.\n“Mwanaa mbelele naakamana kumatula ciga cabili, ndakamvwa cilenge cabili kaciti, “Boola ubone!” Mpoonya kwakazwa bbiza limbi, eeli lyakali kusalala. Ooyo wakatantide ali ndilyo wakapegwa nguzu zyakubusya nkondo ansi aano, kuti bantu bajayane muli cabo beni. Wakapegwa apanga pati.” (Ciyubunuzyo 6:3-4, KJV)\nMalailile alipedwe alimwi kuti kuteelelwe akumvwisisya ceeco citondezyegwa. Eeyi mbizi ilasubila. Mu Mangwalo, musyobo uusubila wiiminina bulowa alimwi musyobo weelela kwiiminina musela wanyika uutobela waawo. Nokuba kuti tacikonzyeki kuganta eeni aatalikila ciindi eeco, kunooli cakatalikila muciindi Adamu naakafwide nokuba munsaa mamanino aabuumi bwakwe. Muciindi eeco, kwakaba kuzanga kupati alimwi banjibanji, aabo mubuumi bwa Adamu, bakali kusyomeka ku Mulengi, bakacenguluka akuzangila julu.\nZisinsyo zitaanzi zyone zijalwida mabbiza one. Comwe comwe ciindi Johani naambilwa kuti “Koboola ubone.” Aaya malailile, ngeesu aswebo mazubaano kuti: tuteelele akumvwisya cishinshimi.\nEeci cibalo cilangikaanga caambilizya ciindi eeco mukowa wankalakata zyabalombwana niwakali kudyaaminina nyika. “Ciindi eeco bantu batasyomi bakalivwulide kapati munyika yoonse, alimwi bakazyala bana basimbi. 2Nkabela bantu ba Leza bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda.” (Matalikilo 6:1-2, KJV) Cintu cakatobela waawo mumazyalane cakali kuzyala nkalakata zyabalombwana aabo “bakaatula luumuno kuzwa anyika.”\nBulwani akusofwaala kwakali mumusela ooyu ncecaaletelezya kuti nyika isalazyigwe kwiinda mukunyikwa muzambangulwe lyameenda.\nMumazuba aayo, alimwi amumazuba aakatobela, kwakali bantu balamfu munyika, aaba mbabakazyalwa kubasimbi aabo bakakwetwe kubantu ba Leza. Aabo mbabakaba basinguzu mumazuba aayo, alimwi mbabakali basimpuwo baciindi.\nMwami Leza naakabona kuti bubi bwabantu boonse bwavwulisya koonse-koonse, akuti mizeezo yabo yoonse yakazwide buyo bubi, wakausa kuti wakalenga bantu akubabikka munyika. Aboobo Mwami Leza wakati, “Ndiyoobanyonyoona bantu mbindakalenga koonse kufumbwa nkobabede munyika, alimwi abanyama, bayuni, azintu zyoonse zikalaba ansi, nkaambo ndausa kuti ndakazilenga.” Pele Mwami Leza wakaliboteledwe kapati a Nowa.\nNowa wakazyala bana balombe botatwe, ba Syemu, Hamu, a Jafeti. Walo wakali muntu mubotu uululeme kuli Leza, alikke buyo ngomuntu wakali kumvwana a Mwami Yahuwah.\nPele bantu boonse bakali basizinyonyoono kuli Leza, nyika yoonse yakazula bafumpi. Leza naakiilanga nyika, wakabona kuti yakalibijide, nkaambo bantu boonse bakali basizinyonyoono cakumaninina. (Matalikilo 6:4-7, 11-12, KJV)\nIbbuku lya Enoch alyalo lilungulula bulwani oobo mbubakali kucita aabo bantu bapati eelyo nobakali kulwana akujaya bantu akujayana muli cabo. Luumuno lwakayaamuka ncobeni kuzwa atalaa nyika mumusela wa nkalakata zyabantu mbweenya mbokupanduludwe mucisinsyo cabili.\n“Lino Mwanaa mbelele naakamatula ciga catatu, ndakamvwa cilenge catatu cakati, “Boola ubone!” Mpoonya kwakazwa bbiza limbi, lyalo lyakali kusiya. Ooyo wakatantide ali ndilyo wakalijisi cipimyo mujanza lyakwe. Mpoonya ndakamvwa cakali kulimvwisya aanga ndijwi lizwida akati kazilenge zyone, lyakati, “Lufulu lomwe lwabulotwe lulaulwa kkobilii lyansiliva lyomwe, mfulu zyotatwe zyamaila zilaulwa mbubonya, pele mutanyonyooni mafuta awaini.” (Ciyubunuzyo 6:5-6, KJV)\nCisinsyo catatu cakajulila bbiza lisiya atalaa nyika akutonkela kumbele makanze ookwa Saatani aakuvwunikila akusisa kasimpe, mumuni, aluyando lwa Mwami Yahuwah. Kuleka cceba, ooyo uutantide bbiza eelyo ujisi cikkelo mujanza lyakwe. Zikkelo zyakali kubelesyegwa kupima kulema kwacintu. Pele aawa kasimpe keni nkakuti eeco cikkelo tiicakaluleme pe. Cakali cikkelo cakucengelela muntu eelyo naula maila amuulo uukkwene nkaambo kakuti ikkobili lyomwe kupima cisela camaila aampunga alimwi zisela zyotatwe buyo zyamaila amwi amuulo wakkobili lyomwe, eeyo yakali myuulo iidulisya mumazuba aayo.\nCakulya kanjaanji ncecibelesyegwa kwiiminina lusyomo mu Mangwalo. Eelyo Mufutuli Yahushua naakati, “Ndime cinkwa cipa buumi. Kufumbwa muntu uuza kulindime takooyoofwa limbi nzala, ayooyo uusyoma mulindime, takooyoofwa limbi nyota pe,” (Johane 6:35, KJV), aabo bakali kumuteelela bakalizyi ncobeni ncaakali kwaamba Walo. Inga kwalibonyaanga eeci cisinsyo ciiminina ciindi camusela eeco cakatobela zambangulwe lyameenda eelyo buzangi akubula lusyomo nikwakayambukila atalaa nyika mbuli bulwazi bwa kkansa. Mpuwo ya Nimrodi amukaakwe uusofweede, Semerimusi, antoomwe abupaizi bwabo busofweede bwakuzangila julu, bakaleta musela wamanyongwe uucilibonya amazuba aano muziyanza zyakukomba Maliya kuti “Mwami mukaintu wa Kujulu,” akubbalaika zisanzu zya Kkilisimasi atalaa zisamu, azimwi zinjaanji zisyomwa mbuli zeezyo nzyaakalengelezya Nimrodi.\nMalailile aapedwe yooyo uutantide bbiza lyatatu, nokuba boobo, ngacigaminina kwaamba kuti: “Mpoonya ndakamvwa cakali kulimvwisya aanga ndijwi lizwida akati kazilenge zyone, lyakati, “Lufulu lomwe lwabulotwe lulaulwa kkobili lyansiliva lyomwe, mfulu zyotatwe zyamaila zilaulwa mbubonya, pele mutanyonyooni mafuta awaini.” Mungwimba a waini zyoonse zyobile antoomwe zyakali kwiiminina kasimpe ka Moza. Muciindi eeco, eelyo kusofwaala kwakaindila akubaa mpuwo kapati atalaa nyika mumalelo manji, Mwami Yahuwah wakali kubamba zyalane Lyakwe lisetekene kwiinda muli Abrahamu. Luzyibo lwa Mulengi tiilwakasweekela limwi kuzwa anyika pe. Aabo bakali kuyandisya kuzyiba ncobeni akuteelela kasimpe bakacili kukonzya kucita boobo.\nZisinsyo zitaanzi zyonse zijalwida batantide mabbiza bone, baiminina ziindi zyamusela wanyika zitaanzi zyone.\n“Lino naakamatula ciga cane, ndakamvwa jwi lyacilenge cane lyakati, “Boola ubone!” Mpawo ndakalanga, ndakabona bbiza litubuluka. Ooyo wakatantide ali ndilyo zina lyakwe wakali Lufu, nkabela cikkalilo cabafu cakali mutobede munsi. Aaba bakapegwa nguzu zyakujaya cibeela cane canyika kwiindila mukuleta nkondo, nzala, malwazi, alimwi abanyama babutambo.” (Ciyubunuzyo 6:7-8, KJV)\nCimwi cishinshimi ca Messiah cikondelezya mu Cizuminano Cakale, cimwaambilizya kuti Walo: “Mubelesi wakwe uulya wakakomena kumbele lya Yahuwah mbuli katabi kasyuuka, mbuli muyanda wazwa munyika njumu. Taakajisi bulemu nibuba bweebesi bwakuti buloongelezya. Taakwe nociba comwe mubube bwakwe cabweebesi cikonzya kututolela moyo.” (Izaya 53:2, KJV) Ibbala lyaci Giliki lyeelene a bbala lya, chloros eelyo liiminina kuti “katewu kateteete” ndebbala kuzwa bbala lya Cikuwa eelyo libelesyegwa kupandulula bbiza lyane: “ ‘nyanzabili kubalangala,’ musyobo wabwizu buteteete … ‘cintu canyanzabili,’ aboobo, ‘cibalangala’ …”8\nYahushua wakali kasamu kateteete, wakazyalwa munsaa cuulu camyaka cane, buumi Bwakwe bwakanjililizya amucuulu camyaka casanu. Walo wakalisalila kulyaaba kuti alyataukwe a Lufu, pele mukucita boobo, Walo wakavwuntamuna matebulu aabweende bwazintu zyoonse. “Muli Kilisito, Yahuwah wakagwisya nguzu zyabami amalelo oonse akwaausya nsoni antangalala naakatondezya kuzunda kwakwe.” (Bakolose 2:15, KJV) “Aboobo eelyo Walo naamba kuti: ‘Eelyo naakatanta kujulu, wakakwelelezya akusolweda bazike mubuzike,’” kutegwa aswebo tukonzye koompolola mukukkomana katwaamba kuti? Yebo O lufu, luli kuli luzundo lwako? Yebo O lufu, luli kuli lubole lwako?” (Ba Efeso 4:8, NKJV; 1 Bakolinto 15:55, KJV)\nKufumbwa ciindi eelyo caando cane nicakajulwa, citondezya bweende bwanyika eelyo Mufutuli naakaboola kuzyoonununa bantu. Yahushua wakatuminwa kuli baabo bainda kusofwaala muciindi eelyo musinze wamoza niwakadyaaminide ncobeni kufumbwa mumuni wakaciliko atalaa nyika. BamaJuuda mbibakasisyidwe mumuni mupati. Kwakali kuyanda kwa Yahuwah kuti balo bakaabanye mumuni ooyo kumikowa yabantu bali mumbali lyabo amasi aayo aakali kukosola misinzo kwiinda mulukwakwa lwa Isilayeli kuya kumakwebo kunyika akumusanza. Nokuba boobo, kutobela ciindi cabaJuuda cakupiluka kuzwa kubuzike ku Bbabbuloni, baJuuda tiibakaabanya mumuni ngubaapedwe Kumasi aakabazingulukide pe. Pele, balo bakanjomba mukukomba mituni alufutuko lwamilimo yamaanza aabo mbuli bafalisi.\nLwiiyo lwaci Giliki lwakasofwaazya zikolo zyabuJuuda akusungilizya cisi eeco munzila yatakamvwudwe. Cintu cakatobela waawo cakali lufu lwa mumoza mubantu banji. Pele eeco cakajatikizya cisi cabuJuuda acalo. Bamwi baJuuda bakatonkomana kusyomeka kumilazyo yansiku, eeyo njobaatambula kuzwa kuli Adamu, a Mozesi; alimwi bunji bwabo bakasweekelwa maumi aabo kumfulumende naa (banyama) batundulula eezyo zyakali kulela atalaa cisi ca Palesitaini eeco cakazyibidwe muciindi eeco.\n“Lino Mwanaa mbelele naakamatula ciga casanu, ndakabona kunsi aacipaililo myuuya yabaabo bakajaigwa akaambo kakukambauka majwi aa Yahuwah alimwi akaambo kabumboni oobo mbubakali kupa. Bakapozomoka bakati, “O Mwami Singuzuzyoonse, Oosalala, Oosinizizye, ino ndilili noti kabeteke akusubula bantu bali ansi aabo bakatujaya?”Mpoonya omwe-omwe wabo wakapegwa jansi lituba akwaambilwa kuti balindile akulyookezya kaindi kaniini mane kusikila babelesinyina, babunyina abalo bajaigwe mbuli mbubakajaigwa balo.” (Ciyubunuzyo 6:9-11, KJV)\nKwakali bantu bakajailwa kasimpe kuzwa ciindi Cain naakaimpula janza lyabujayi akukosola buumi bwa Abela. Bunji bwabashinshimi ba Cizuminano Cakale bakafwida mumaanza aabantu bajayi. Kukomena akumwaikizyana kwabuna Kristu kwakatonkela kumbele kujailwa akufwida kasimpe. Eelyo ba Loma nibakacili kulendekezya kutambula misyobo yiimpene yalusyomo, mukuya kwaciindi, lusyomo lusalala lwa baapositolo alwalo lwakasofwaazyigwa, aboobo baLoma bakacimwa akusulaika bana Kristu cakuti bakaindilizya kubapenzya.\nKwiinda kupenzyegwa abakomba mituni, kutundululwa ababunyina banaKristu kwakaliindide kapati. Bbishopo waku Loma wakatalika kuba musololi wacikombelo akataa bamwi, pele mbuli mbwaakali kuyaa kubaa nguzu, wakasoleka kubungilila bantu banjaanji mubweendelezi bwakwe. Walo wakasungilizya akusinikizya bantu kuti baleke mizeezo yabo kuti batafwi. Lilikke Julu ndeliyooyubununa zyuulunzuma zyabaabo bakasweekelwa maumi aabo kunguzu zisofweede eezyo kuti bakwabilile kasimpe.\nMazina abaabo anooli akasweeka akulubwa mumisela yoonse. Kunyina muntu uupona mazubaano uubazyi nokuba kubaibaluka nokuba uuzyi mbubaapenga kutegwa bazumanane kusyoma muli Yahuwah. Pele kunyina pe nibakalubilwa limwi. Mazina aabo alilembedwe mwi Bbuku lya Mwanaambelele lya Buumi alimwi balaa busena bwiindene mumoyo ookwa Taata. Cisinsyo casanu cilisekkedwe mbuli mulumbe wakuumbulizya baabo balaa bumboni bwakasimbwa abulowa bwabo. Nokuba akataa lubeta lwakuvwuntauzya, Mwami Yahuwah ulibikkide ciindi ambali cakuti atumine milumbe yabulangizi akuumbulizya bantu bakwe. Aabo bakafwida kasimpe tiibakalubwa pe. Bayoolumbulwa kufumbwa cintu eeco ncobayoozunda mukupenga kwabo atalaa nyika.\nAlimwi eeci ncisyomyo cazyalane lyamamanino alyalo. Kuti kakuli bamwi akati kesu baitidwe kuti bakape bumboni abulowa bwabo, lino tulakonzya kukkazyika myoyo yesu muluzyibo lwakuti, aswebo, tuyooibalukwa akubusyigwa mubuzuba bwamamanino.\nAabo bakaaba maumi aabo nkaambo kakasimpe tabakonzyi kulubwa pe. Mazina aabo alilembedwe abulowa mumatansyi aa Mufutuli.\nCinamatizyo ca Cisambomwe\n“Lino naakamatula ciga cacisambomwe, ndakalanga eelyo nyika niyakazungaana kapati. Zuba lyakabaya, lyaba mbuli cisani cisiya mbi, mwezi wakasalala pyu mbuli bulowa. Nyenyezi zyakawida ansi mbuli nkuyu zitana bizwa mbozikulumbukila ansi ciindi guwo nolibbubbula. Julu lyakavwungailwa mbuli kanseme kavwungwa, eelyo malundu ansumbu zyoonse zyakagwisigwa aawo mpozyakabede.\nMpoonya aawo bami baansi, beendelezi, bapati balumamba boonse, bavwubi, basinguzu, abantu buyo, bazike naa bazyale, bakayuba mumpangala, alimwi amumyaala yamumalundu. Bakaambila malundu aamyaala kuti, “Amutuwide mutusise kuzwa kuli yooyo uukkede acuuno cabwami akutuvwuna kuzwa kubukali bwa Mwanaa mbelele! Nkaambo buzuba bwabukali bwabo bwasika, ino nguni uukonzya kubuyumina?” (Ciyubunuzyo 6:12-17, KJV)\nZyoonse zyaando eezi, kufumbwa buyo zyaakujalulwa, ziyoozumanana kusikila kumamanino. Cisinsyo cacisambomwe cakatalikila muciindi cakuzungaana nyika ku Lisbon mu 1755, cigaminide azintu zili munsaa ciindi cakumamanino a ciindi camapenzi kusikila kukuboola kwabili. Comwe comwe akataa ziindi eezyo zikwelela maanu aamuntu kumamanino aanyika aambidwe mutumpango tuli cisambomwe:\n“Kuzungaana kwanyika Kupati” – Kuzungaana nyika ku Lisbon, Vwumbi Pati 1, 1755\nBuzuba Busiya Mbi – Kaanda Kaniini 19, 1780\nNyenyezi zyaloka kuzwa Kujulu – Vwumbi Pati 13, 1833\nKusikila cecino ciindi, ijulu talina vwungailwa mbuli mulembo naa munseme, nokuba “malundu wonse ansumbu zyamulwizi . . . tazyininga gwisyigwa kuzwa mumasena aazyo.” Kunyina muntu wakatijila mumpangala zyamabwe akukombelela malundu kuti abadimbilile atala. Zyoonse zintu eezi ziyoocitika nayoolibonya Yahushua aciindi cakuboola kwabili. Eeci caambilizya kuti cisinsyo cacisambomwe cimanina akuboola kwabili kwa Yahushua.\nCinamatizyo cacisambomwe cilaa mulimo kapati kuzyalane lyamamanino. Comwe comwe cazisinsyo zyone zitaanzi cilaa tumpango tobile buyo. Cisinsyo casanu cilaa tumpango totatwe buyo. Eezyo zintu ziyoocitika mucisinsyo cacisambomwe, nokuba boobo zijatikizya baabo bapona kusikila kumamanino eeni. Makani manjaanji alipedwe kutegwa kutakabi muntu uutikajanwe talibambide.\nKuli zyaando zili ciloba, pele eelyo cisinsyo cacisambomwe caakujulwa, Johane wakaitilwa kulanga cimwi. Eeco ncaakatondezyegwa kutobela waawo cisikila mucisinsyo cacisambomwe nkaambo caando caciloba tacininga julwa aciindi eeco.\n“Musule lyayaaya ndakabona bangelo bone baliimvwi muzyooko zyone zyanyika. Bakasinkila myuuwo yone kutegwa luuwo lutaungili ansi nimuba mulwizi nikuba kuungila kumusamu uuli buti. Mpoonya ndakabona aumwi mungelo wakazwida kujwe kajisi acidintyo ca Yahuwah uupona. Wakapozomokela bangelo bone aabo Yahuwah mbaakapa nguzu zyakunyonyoona nyika alwizi. Mungelo ooyu wakati, “Mutanyonyooni nyika niluba lwizi noziba zisamu, mane kusikila tubabikke cidinto naa caando ankumo babelesi ba Yahuwah wesu.” Eelyo ndakaambilwa kuti mweelwe wabantu aabo bakabikkwa cidinto ca Yahuwah ankumo zyabo wakali zyuulu zili myaanda iili makumi one azyone. Bakazwa kumisyobo ya Isilayeli iili kkumi ayibili. (Ciyubunuzyo 7:1-4, KJV)\nEeci ncencico ncolwiiminina lubeta lwakuvwuntauzya loonse! Aabo bakaaba maumi aabo ku Mulengi akumulekela kuti Walo abalembe mulawo Wakwe mumyoyo yabo, bayookwaandilwa limwi kukabe kutamani! Tabakasikwi ntenda munsi lyabo. Kwaandwa caando ncecintu cimanizya kubasimpa mukasimpe kutegwa batakazungaani. Alimwi tabali buyo bamusela wamamanino bayookwaandwa, pele abaabo bakafwa kabalaa bulangizi bwa Mufutuli bayokwaandwa abalo.\n“Musyule lyakooku ndakalanga eelyo ndakabona bantu banji batabaliki. Bakazwa kumisyobo yoonse, kuzisi zyoonse, kumilaka yoonse, akumyaambo yoonse. Bakaima kumbele lyacuuno cabwami akumbele lya Mwanaa mbelele, bakasamide majansi aatuba kumwi kabajisi amalala. Bakapozomoka bakati, “Lufutuko luzwa kuli Yahuwah Leza wesu uukkede acuuno cabulemu alimwi aku Mwanaa mbelele!” (Ciyubunuzyo 7:9-10, KJV)\nJohane wakaambilwa kuti eeyi mbungano mpati yeelede kutufulwa kuzwa mumisela yoonse yabantu, kuzwa kuciindi ca Adamu kusikila kumwana muvwanda uucaalizya kuzyalwa.\nMebo ndakamwiingula kuti, “Nduwe oozi simalelo wangu.”\nMpawo wakandaambila kuti, “Aaba mbaabaya bakazwa mumapenzi mapati. Bakasanzya majansi akwaatubya mubulowa bwa Mwanaa mbelele.\nNkakaambo ncobaimvwi kumbele lyacuuno ca Mwami Yahuwah, balamukomba sikati amasiku muŋanda yakwe. Ooyo uukkede acuuno cabwami uyookkala ambabo akubakwabilila.\nTabakooyoofwa limbi nzala niiba nyota, tabakooyoopenga limbi azuba noluba lumwi. Nkaambo Mwanaa mbelele uuli akati kacuuno cabwami, uyoobeembela akubasolweda kutusensa twamaanzi tupa buumi.\nEelyo Mwami Yahuwah uyoosansamuna misozi yabo yoonse”. (Ciyubunuzyo 7:14-17, KJV)\nKwakali kuyanda kwa Mwami Yahuwah kuti awumwe, apenzegwe. Mwami Yahuwah wakacita boobo kutegwa buumi bwakwe bube cipaizyo cakumanya mulandu. Nikuba boobo uyoobona lunyungu lwakwe akuyoongola, nkabela kwiindila mulinguwe luyando lwa Mwami Yahuwah luyoozwidilila.\nAmana kupenga, uyoobona bubotu bwawo, uyoolamwa azeezyo nzyaakapengela. Kwiindila muluzibo lwakwe mubelesi wangu uululeme uyoolulamika banji. Uyoogwisya zibi zyabo.” (Izaya 53:10-11, KJV)\nCinamatizyo ca Ciloba\n“Lino Mwanaa mbelele naakanamatula ciga caciloba, kujulu kwakaumuna zi kwakaindi kali mbokabede.” (Ciyubunuzyo 8:1, KJV)\nEelyo cisinsyo caciloba caakujulwa, alyalo Julu liyokuumuna kuti zi nkaambo kucinoonyina mulimo uucitwa. Eezyo zintu ziyoocitika mumusela wamamanino wanyika zilaa mulimo kapati cakuti abalo bangele bakujulu banoolindila kabalijatide kumulomo kulindila kubona ciyootola busena.\nJohane, awalo, wakazwide bulangizi. Ninzi ciyootobela waawo? Mpoonya bwiinguzi bwakasika:\nEelyo ndakabona bangelo bali ciloba aabo baima kumbele lya Mwami Yahuwah, kabapegwa myeembo iili ciloba.\nLino mungelo uumbi, wakaza, waima kumbali aacipaililo kajisi acipaililo catununkilizyo cangolida. Wakapegwa tununkilizyo tunji kuti atutuule antoomwe akukomba kwabasalali boonse acipaililo cangolida kumbele lyacuuno ca Yahuwah.\nLino busi bwatununkilizyo twakatentwa bwakali kusunta kabuya mujulu antoomwe akukomba kwabasalali kuzwa mujanza lyamungelo wakaimvwi kumbele lya Yahuwah.\nMpoonya mungelo ooyo wakabweza cibikkilo catununkilizyo, wakacizuzya makala aazwa aacipaililo, akwaawaala ansi. Ndilyonya kwakaba mizumo, mabbalu-bbalu, ndabo, alimwi akuzungaana kwanyika.\nMpoonya aawo bangelo bali ciloba bakajisi myeembo iili ciloba bakalibambilila kuti baisibe.(Ciyubunuzyo 8:2-6, KJV)\nKufumbwa ciyootobela kucitika, cinooyandika kapati cakuti ciyoojatila maanu aabaabo boonse bali munkuta zya Kujulu.\nMbozibede zintu oobo. Eezyo zintu zitontemeka kuyeeya kwamuntu ziyoocitika eelyo cisinsyo caciloba caakujulwa, zijatikizya buumi mbotuzyi mazuba aano anyika. Myeembo iyokwaambilizya kuswena kwabulemu bwakujulu anyika; iyoocenjezya bantu kuntenda; iyoobajatila maanu kumilumbe eeyi. Eeyo myeembo iilila muciindi cacisinsyo eeci iyoomanizya kucita zintu zyoonse. Ziyooba zintu ziinda kuyoosya atalaa nyika yoonse kusikila ciindi eeco. Muziindi noziyoocitika zintu eezyo Saatani uyoolibonya kalicengeezya kulangika aanga ngo Mufutuli Lwakwe.\nPele zyoonse eezi taali mamanino pe. Kujalwa ŋanda yakazekelo amapenzi aali ciloba azyalo ziyoocitika muciindi cacisinsyo caciloba. Ncencico eeco Julu ncilaaumwine kuti zi lyoonse eelyo nicaajulwa cisinsyo ca ciloba! Cisinsyo eeco mbweenya mbuli cacisambomwe cakasolweda ncico, cimanina akuboola kwabili kwa Yahushua.\nEezyo zisinsyo nzyezyikobelela akujala Bbuku lya Buumi. Aboobo zijatikizya cintu cili coonse. Zijatikizya cili coonse kuzwa kukulengwa kwa Adamu, kusikila kukuboola kwabili eelyo nkondo yaakumanina limwi alimwi Yahushua aakupiluka kuzyoobweza Bakwe. Bunji bwa bana Kristu balakaka lusyomo lwa lubeta lwakuvwuntauzya, pele nkoluli mpeenya aawa! Alimwi lujatikizya zyaandaano zya Bbuku lya Ciyubunuzyo zinjaanji. Eeci nceciiyo caambwa kapati mubbuku licaalizya lya Bbaibbele.\nBantu banjaanji bayoowa lubeta lwakuvwuntauzya. Saatani ulabakonga mumizeezo yabo kuti badonaike akulibilika kapati. Walo ulapetekezya mumizeezo yabo kuti, “Ino kuti koli yebo kotalibambide? Ino kuti zinyonyoono zyako zyoonse kazitaninga kweempwa akusowelwa kulaale? Ino kuti yebo kotakonzyi kwiibaluka cinyonyoono cili coonse? Yebo tokonzyi kulilekelela cintu ncotakonzyi kwiibaluka!”\nMulumbe mubotu ngwakuti mubetesi wako mulongwe wako wiinda boonse alimwi Walo nguukuzekela akukwiiminina munkuta yakujulu! Walo nguwakaaba buumi Bwakwe nkaambo kako! Kuyungizya waawo, Walo ulijisi bwiinguzi oobo bukonzya kuumuzya kutamikizya kwa Saatani koonse, Walo ngo “muzeki uupa mulandu.” Eeci ncintu citondezyedwe mucilengaano cokwa Joshua a Mungele. Joshua wakali mupaizi. Walo wakali kulikulika zinyonyoono zyabantu, aboobo, munzila imwi, wakali kwiiminina – nokuba kuti, wakali citondezyo – camuntu ooyo ngwaakali kubwezela zinyonyoono.\nMpoonya wakanditondezya Joshua mupaizi mupati wakaimvwi kumbele lyamungelo wa Mwami Yahuwah, a Saatani kaimvwi kubbazu lyalulyo lwakwe kuti amutamikizye. Mungelo wa Mwami Yahuwah wakati kuli Saatani, “Mwami Yahuwah aakusubule O Saatani! Mwami Yahuwah ooyo wakasala Jelusalemu, akusubule! Sena muntu ooyu tali cisisi ciyaka cakasikkulwa kuzwa mumulilo?”\nLino Joshua wakasamide zisani zyatombe ciindi naakaimvwi kumbele lyamungelo.\nMungelo ooyo wakati kulibaabo bakaimvwi kumbele lyakwe, “Amumusamunune zisani zyatombe.”\nMpawo wakati kuli Joshua, “Bona ndagwisya cinyonyoono cako, ndakusamika zisani zidula zyeebeka.”\nAawo ndakati, “Amumusamike cingundu cisalala cibotu.”\nMpawo bakamusamika cingundu cisalala cibotu kumutwe akumusamika zisani, mungelo wa Mwami Yahuwah awalo wakaliimvwi kumbali. (Zekaliya 3:1-5, KJV)\nMungele ookwa Yahuwah wiiminina Yahushua kataninga zyalwa mubuntu bwaansi. Mumulimo ooyu, Walo ngo mubetesi. Saatani nguutamikizya basazinyina. Walo uliimvwi kululyo lwa Joshua kuti amutamikizye Joshua akuleta zinyonyoono zyakwe munkuta kazilangika kusofwaala ncobeni.\nAabo balemekezya Mwami [Yahuwah] akubamba milawo Yakwe mbabatamikizyigwa a Saatani. Sinkondo ulabeleka anguzu zyoonse kuti asolwede muntu kuya kucinyonyoono. Mpoonya walo ulazeka kuti nkaambo kazinyonyoono zyabo nzibakacita muciindi cakainda musyule, walo nguuyelede kupegwa nguzu zyakubasubula mulunya kabali mbuli bantu bakwe. Ooyu ngomulimo Zakaliya ngwaakalemba kuti, “Alimwi wakanditondezya ime Joshua mupaizi mupati”— ooyo wiiminina bantu aabo babamba milawo yokwa Yahuwah—“kaimvwi kunembo lya mungele ookwa Simalelo, alimwi Saatani kaimvwi kujanza lyalulyo lyakwe kuti amukazye.”\n[Yahushua] Mufutuli ngo Mupaizi wesu Mupati. Saatani uliimvwi munsi Lyakwe masiku amasikati katamikizya basazinyina bokwa Yahushua. Munguzu zyakwe ulasoleka kupa twaambo tubisya ziimo zyabantu kuti tube twaambo twakuti Mwami Yahuwah agwisye nguzu zikwabilila zyokwa [Yahushua’s], akulekezyela bantu aabo kuti bacaale kabatakwabilidwe mumaanza ookwa Saatani kuti abanyonyoone akubatyompya aabo mbaakasungilizya kucita cinyonyoono. Pele Mufutuli [Yahushua] uliimvwi kazekela bantu aabo kuti wakabafwida akubanununa nokuba kuti bacili babisyi. Hena inga twamumvwa kwiinda mulusyomo lwesu muli Nguwe Muzeki wesu kaamba kuti, “Mwami [Yahuwah] akukalalile webo, O Saatani; alakwe Mwami [Yahuwah] ooyo wakasala munzi wa Jelusalema akukalalile webo: hena ooyu ngotamikizya teesyi nguwe ngweekavwuna kuzwa mumulilo na?”\n“Lino Joshua wakasamide cikobela zilaa tombe.” Mbombubo babisyi mbobalibonya kunembo lya sinkondonyina, walo kwiinda munguzu zyakucenga, wakasolweda banjaanji kuti baleke kutobela Mwami [Yahuwah]. Kubelesya zikobela zyacinyonyoono ansoni, sinkondoma usamika baabo bakazundwa amasunko aakwe, mpoonya akwaamba kuti [Yahushua] teelede kuba Mumuni wabo, nokuba Uubakwabilila.9\nPele lyomwe buyo jwi ndelimuumuzya mukutamikizya kwakwe Saatani, alimwi kufumbwa kuti eelyo Jwi lyaambaula, boonse balaliteelela.\nPele, aabo bateempwi, balamvwa majwi ookwa [Yahushua], akumvwa mbuli mbomvwa ayebo: “Alimwi walo wakaingula (kutamikizya kwa Saatani) akwaambila bangele aabo bakali munsi lyakwe kuti bacite ncaakabaambila, kuti, Amumusamunune zikobela zyakwe zilaatombe.” Ime njoomwaila limwi zinyonyoono zyakwe zyoonse. Ime njoovwumbila zinyonyoono zyakwe. Ime njoomupa bululami Bwangu. “Mpoonya kuli nguwe wakati, Kolanga, Ime ndamugwisya busofwaazi bwako mbookamubikkide, alimwi Ime njookusamika yebo zikobela zipya.”\nLino busofwaazi nobugwisyidwe azikobela zilaa tombe zyagwisyigwa; Mufutuli [Yahushua] ulaamba kuti, “Ime njoogwisya busofwaazi bwako kuzwa kuli nduwe.” Ooko kusofwaala kubikkwa ali yooyo uunyina mulandu, uusalala, Mwanaa Yahuwah uusetekene; alimwi muntu, mukubulila kwakwe koonse, ulaima lino kunembo lyokwa[Yahuwah] kasalazyidwe kutalulama koonse, kasamide bululami mbwaakapegwa kuzwa kuli [Yahushua]. Ma, hena nkucinca zikobela ooku kutaliboteli!\nPele Mufutuli [Yahushua] uya kumbele kubacitila kwiinda waawo: “Alimwi Ime ndakati, Amumubikke mushini weebeka ataala mutwe wakwe. “Aawo ndakati, “Amumusamike cingundu cisalala cibotu.” Mpawo bakamusamika cingundu cisalala cibotu kumutwe akumusamika zisani, mungelo walo wa Mwami Yahuwah wakaliimvwi kumbali.\nLino mungelo wa Mwami Leza wakalailila Joshua kuti, Mboobu mbwaamba Mwami Yahuwah Singuzuzyoonse ulati, “Kuti naa kotobela nzila zyangu akucita nzendikwaambila, uyookonzya kweendelezya ŋanda yangu akubamba mabuwa aaŋanda yangu, ambebo nenjookukkazika akati kabaaba baimvwi waawa.\nOobu mbomulumbu Mwami [Yahuwah] mbwabalumbula aabo basamide zikombela zya bululami bokwa [Yahushua]. Lino mbuli mbotukulaizyidwe boobu, mbubuti muntu mbwanga wazumanana kucita cinyonyoono?10\nLubeta lwakuvwuntauzya oolo lulembedwe mucisinsyo munzila eeyo, tacili cintu cakuyoowa pe! Ncipego cokwa Yahuwah camamanino cakubambila nduwe kuya Kujulu. Bululami bwesu buli mbuli zikobela zinunka tombe kuti nsu. Alimwi kunyina acintu ncotunga twasiya kuti tucince mbotubede. Pele Mufutuli Yahushua tatusiyi katubulide bululami mumudima usiya pe.\nLino busofwaazi nobugwisyidwe eelyo zikobela zilaa tombe zyagwisyigwa; Mufutuli [Yahushua] ulaamba kuti, “Ime njoogwisya busofwaazi bwako kuzwa kuli nduwe.” Ooko kusofwaala kubikkwa ali yooyo uunyina mulandu, uusalala, Mwanaa Yahuwah uusetekene; alimwi muntu, mukubulila kwakwe koonse, lino ulaima kunembo lyokwa [Yahuwah] kasalazyidwe kutalulama koonse, kasamide bululami mbwaakapegwa kuzwa kuli [Yahushua]. Ma, hena nkucinca zikobela ooku kutaliboteli!\nWalo ulagwisya cinyonyoono cili coonse, akubikka cikobela Cakwe cabululami cakasumwa mucisumino cakujulu.... Swebo tulatambulwa mumukwasyi wakujulu, alimwi tulakona masena aayebeka aakabambilwa baabo bateelela.11\nBuno buzuba, kocengulukila kumweenzyinyoko wiinda balongwe bali boonse mbojisi. Kuti yebo walyaaba cakumaninina akulizandula, Walo uyoolomya kubona kuti yebo ulilibambide. Ooyo ngomulimo Wakwe, kutali wako pe. Kuti yebo kotazyi mbokonzya kulyaaba zyoonse zyako, komwaambila Walo! Komulekela Walo kuti akugwasye. Kufumbwa cibeela cabuumi bwako ciyandika lugwasyo, Walo ulikonkede kuti uyookugwasya kufumbwa ncobulide.\nKocengulukila kuli Nguwe buno buzuba, kolilila mumoyo wako kuti, “Omwami, kondivwuna Ime! Ndafwa!”\nOoyu mupailo lyoonse uyooingulwa mpeenya aawo. Kopaila mupailo ooyu buno buzuba. Utalelemi pe. Walo uliimvwi kalindila kutala okuya, amaanza aakwe alitambikide kuti akutambule yebo.\n1 Arizona Daily Star, Nalupale 20, 1970, http://tucson.com/pioneer-hotel-fire/article_b0b75412-c5e8-11e5-846f-b7da6b43a579.html.\n4 Kwiinda kuyungizya atala myaka yobile nokuba yotatwe kalindila muntolongo kutegwa zina lyakwe limwailwe mulandu mulubeta lutobela, Taylor wakasala buyo kuzumina mulandu kutegwa bamwaangulule mpeenya aawo. Walo wakapandulula kuti, “Ime nsyeekali kuyanda kubapa woola liindilizya waawo, nokuba kanzumina kaciindi kamwi pe.”\n5 Izina lya Mulengi wesu ngu Yahuwah. Pele mumulumbe wakwe kuli baGiliki, Paulu wakaswenena munsi lyabo akubelesya mazina aayo ngobakazyibide kale kutegwa walo akonzye kubapampanwida mumuni mupati wakasimpe. Nkaako wakabelesya bbala lyakuti "Theos"naa Leza, nkaambozina lini lyakuti "Yahuwah"nilyakabula ncoliiminina kuli mbabo.


“Kamumvwa Kulaigwa Kutegwa Mube Basongo”—Tusimpi 8:33 | Ngaziyakulinda Yakwiiya\nNgaziyakulinda—Yakwiiya | March 2018\nBALA MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Nobana bangu, . . . kamumvwa kulaigwa kutegwa mube basongo.”—TUS. 8:32, 33, NW.\nJehova utuyiisya biyeni kuti tulinyone?\nKujana bazyali babakomezya biyeni bana babo mulwiiyo lwaJehova?\nKujana twagwasigwa biyeni alulayo luzwa muBbayibbele ndutujana mumbungano?\n1. Kujana twabujana biyeni busongo alubo butugwasya biyeni?\nJEHOVA Nkasensa kabusongo alubo ulabagwasya bamwi kuti babe abusongo. Lugwalo lwaJakobo 1:5 luti: “Pele na nkwali akati kanu uubula busongo, akumbile kuli-Leza, uubabila boonse cabuuya acakutatongauka, nkabela ulapegwa.” Kuti tujane busongo, tweelede kutambula lulayo. Busongo oobu, bulakonzya kutugwasya kuti tulijate kabotu akuti tutanyonganisigwi mubukombi. (Tus. 2:10-12) Eezi zipa kuti ‘tuliyobole muluyando lwaLeza . . . lutola kubuumi butamani.’—Jud. 21.\n2. Niinzi chikonzya kutugwasya kuti tutambule lulayo luzwa kuli Leza?\n2 Nikuba boobo, chimwi chiindi kutamaninina, mbutwakakomezegwa azimwi zintu zilakonzya kupa kuti kutuyumine kutambula lulayo naakuti kulubona munzila iilikabotu. Kuziba kuti lulayo lutondeezya kuti Leza ulatuyanda kuyoopa kuti tulutambule. Lugwalo lwaTusimpi 3:11, 12 lwaamba kuti: ‘Mwanaangu, utasampawuli lulayo lwaJehova, . . . nkaambo kufumbwa muntu ngwayanda ulamulaya.’ Nisimpe, Jehova uyanda kuti tubotelwe chiindi choonse. (Bala BaHebrayo 12:5-11, NW.) Jehova utupa lulayo lweelede nkaambo ulituzi mbutubede. Atulange-lange nzila zine Jehova nzyabelesya kutupa lulayo: (1) kulinyona, (2) lulayo luzwa kubazyali, (3) lulayo ndutujana mumbungano alubo (4) mpindu nzitujana akaambo kakukaka lulayo.\nKULINYONA KUTONDEEZYA BUSONGO\n3. Niinzi chikonzya kugwasya mwana kuti alinyone? Pa chikozyano.\n3 Kulinyona kuswaanizya kulikasya kuchita zimwi zintu kuti tube abube bulikabotu amiyeeyo iilikabotu. Tatuzyalwi katuli abube bwakulinyona nkinkaako, tweelede kububelekela. Muchikozyano, mwana nayiya kweenzya nchinga, muzyali wakwe ulamujatila nchinga kuti atawi. Mukuya kwachiindi, muzyali ulamulekela kuti ayenzye nchinga kali alikke. Kuti muzyali wabona kuti mwana wakonzya kweenzya alikke, ngatachimugwasilizyi pe. Chiindi bazyali nibayiisya bana babo “mulwiiyo lwa-Mwami amumilazyo yakwe,” babagwasya kuti bakonzye kulinyona akuti babe abusongo.—Ef. 6:4.\n4, 5. (a) Nkamboonzi kulinyona nikuyandikana kuti tuzwaate “buntu bupya”? (b) Nkamboonzi nituteelede kulengwaana nikuba kuti ‘twawa ziindi zili musanu azibili’?\n4 Malayilile aaya alabeleka nikuba kubantu bakiiya kasimpe kabali bakomena. Chimwi chiindi, balakonzya kuti bakali bayiya kuti beelede kulinyona. Nikuba boobo, basikwiiya bapya ngabachili bana muzintu zyabukombi. Pesi kuti bazumanana kulisamika “buntu bupya” batondeezya kuti balikukomena muzintu zyabukombi. (Ef. 4:23, 24) Kulinyona kutondeezya kukomena muzintu zyabukombi. Kuchita oobo kutugwasya ‘kukazya kasampu-sampu azisusi zibi zyaansi aano, akukkala chakulibatamika achakululama achakulemeka Leza muchiindi eechino chasunu.’—Tit. 2:12.\n5 Toonse tulabisya. (Muk. 7:20) Pesi kubisya takwaambi kuti tatuchilinyoni pe. Lugwalo lwaTusimpi 24:16 lwaamba kuti: “Uululeme, nekuba kuti ulawa ziindi zili musanu azibili, ulabuka.” Niinzi chimugwasya kuti abuke? Ugwasigwa amuuya uusalala uuzwa kuli Leza kutali manguzu aakwe. (Bala BaFilipi 4:13.) Kulinyona muchelo wamuuya uusalala.\n6. Niinzi chikonzya kutugwasya kuti tukuyande kubala Bbayibbele? (Langa chifanikisyo chili kumatalikilo achiiyo.)\n6 Zimwi zikonzya kutugwasya kuti tulinyone nkukomba, kubala Bbayibbele akuyeeyesesya atala anzitubala. Amwi kulakuyumina kubala. Pesi niinzi chikonzya kukugwasya kuti kubala Bbayibbele kakukuyumina? Jehova uyookugwasya kuti wamukumbila. Alubo uyookugwasya kuti ube ‘achiyandisyo’ chakubala Bbayibbele. (1 Pet. 2:2) Chakusaanguna, komba kuli Jehova kukumbila kuti akugwasye kuti umvwisisisye nzubala muBbayibbele. Kuzwa waawo, chita kweendelana ankombyo zyako mpawo ulakonzya kubala kwachiindi chifwiifwi. Mukuya kwachiindi, kubala kuzookunoneezya. Eezi ziyoopa kuti ubotelwe chiindi nulikubala atala amalayilile aaJehova.—1 Tim. 4:15.\n7. Kulinyona kutugwasya biyeni kuti tuzuzikizye zipeekezyo zyesu zyamubukombi?\n7 Kulinyona kutugwasya kuti tuzuzikizye zipeekezyo zyamubukombi. Atulange-lange chikozyano chawumwi mwaalumi wakatali kuchita kabotu muzintu zyabukombi. Eezi zyakali kumukataazya nkinkaako wakalibikkila chipeekezyo chakuba payona wachiindi choonse alubo wakabala mamagazini akapupululwa aambunga akali kupandulula nkani eeyi. Kubala mamagazini aaya akukomba kwakamugwasya kuti asime mubukombi. Alubo wakayanduula myeezi njaakali kukonzya kuba payona uugwasilizya. Kwakaba mpinduunzi? Nikuba kuti wakali kuswaana buyumu-yumu pesi wakazooba payona wachiindi choonse.\nAMUKOMEZYE BANA MULWIIYO LWAJEHOVA\nBana bazyalwa kabatakonzyi kusiyanisya chibotu achibi, nkinkaako beelede kuyiisigwa (Langa fuka 8)\n8-10. Niinzi chikonzya kugwasya bazyali kuti bazwidilile kuyiisya bana babo kuti bakombe Jehova? Pa chikozyano.\n8 Bazyali bapedwe mukuli uuyandikana wakukomezya bana “mulwiiyo lwa-Mwami amumilazyo yakwe.” (Ef. 6:4) Mukuli ooyu muyumu nkaambo tulikupona kumazuba aakumamanino. (2 Tim. 3:1-5) Bana bazyalwa kabatakonzyi kusiyanisya chibotu achibi. Nikuba boobo, bazyalwa kabali amanjezeezya pesi kuti baabelesye kabotu ayelede kuyiisigwa. (Rom. 2:14, 15) Limwi bbuku lipandulula makani aamuBbayibbele lyakaamba kuti bbala lyachiGirikki lisandulwidwe kuti “kulaya” lilakonzya kwaamba kuti “kukomezya mwana.”\n9 Bana balayigwa munzila iilikabotu balikwabilidwe. Bakayiisigwa kuti lwaangunuko lwabo kuli mpulugolela akuti nzibasala ambubalijata zilakonzya kupa kuti bazwidilile naakuti banjile mumapenzi. Eezi zitondeezya kuti bazyali beelede kukumbila kugwasigwa aJehova. Kuli nzila zisiyene-siyene zikonzya kubelesegwa kukulaya bana kweendelana ankutukkala achiindi. Bazyali balakonzya kuzwidilila kuti babelesya malayilile aazwa kuli Leza chiindi nibalaya bana babo kutali kubelesya nzibayeeya.\n10 Kuti tumvwisisisye makani aaya, atulange-lange chikozyano chaNowa. Nowa taakeelede kubelesya maanu aakwe pe chiindi Jehova naakamubuzya kuti ayake bwaato. Taakwe naakali wayaka bwaato pe mubuumi bwakwe. Nkinkaako, wakeelede kuswiilila malayilile aaJehova. “Wakacita obo” mbuuli mbaakamulayililide Jehova. (Matl. 6:22) Kwakaba mpinduunzi? Nowa wakazwidilila kuyaka bwaato. Alubo Nowa wakiizulwida kabotu mpuli yakwe nkaambo wakali kubelesya malayilile aazwa kuli Leza. Nowa wakayiisya bana bakwe akuba chikozyano chilikabotu kulimbabo nikuba kuti wakali kukkala abantu bakali kuchita zintu zibi Zambangulwe kalitanachitika.—Matl. 6:5.\n11. Kuba chikozyano chilikabotu, kubagwasya biyeni bazyali kuyiisya bana babo?\n11 Nibazyali kujana ‘mwachita oobo’ biyeni mbuuli mbaakachita Nowa? Mweelede kuswiilila Jehova. Mulakonzya kuyiisya bana banu kwiinda mukubelesya Bbayibbele amalayilile ngimujana mumbunga yaJehova. Kuti mwachita oobo, bana banu bazoomulumba nibazookomena. Umwi mukwesu wakalemba kuti: “Ndilabalumba bazyali bangu akaambo kanzila njibakandikomezyaayo. Bakabeleka changuzu kuti bandiyiisye zintu zimvwisisika. Ndilabalumba nkaambo bakapa kuti ndizwidilile muzintu zyabukombi.” Chuusisya nchakuti nikuba kuti bazyali babeleka changuzu, chimwi chiindi bamwi bana ngabazooleka kukomba Jehova. Pesi bazyali bakabeleka changuzu kuyiisya bana babo kasimpe manjezeezya aabo tabakataazyi pe. Balakonzya kuba abulangilizi bwakuti mwanaabo wakasiya kasimpe ulakonzya kuzoboola lubo “mumbunga” yaJehova.\n12, 13. (a) Kujana bazyali batondeezya biyeni kuti balamuswiilila Leza chiindi mwanaabo naagwisigwa mumbungano? (b) Imwi mpuli yakagwasigwa biyeni kwiinda mukuswiilila malayilile aazwa kuli Jehova?\n12 Chimwi chintu chikonzya kusunka bazyali nkuyanda kwaambuula amwanaabo wakagwisigwa mumbungano. Atulange-lange chikozyano chawumwi mukayintu wakali amwana wakagwisigwa mumbungano mpawo wakali wazwa aang’anda. Mukayintu ooyu wakati: “Ndakali kuyanduula zilitamizyo mumabbuku eesu zyakuti ndikonzye kwaambuula amwanaangu amuzukulu wangu.” Wakayungizya kuti: “Mulumaangu wakandigwasya kubona kuti mwaneesu taakachili mumaboko eesu pe akuti tetwakeelede kwaambuulaawe pe.”\n13 Nikwakayinda chiindi, mwanaabo wakazoobwedezegwa mumbungano. Banyina bakati: “Lino ulandifoonena naakuti kundilembela meseji chiindi choonse. Mwaneesu ulatulemeka nkaambo twakatobela malayilile aLeza. Tulabotelwa alubo tulamvwanana.” Kuti kamuli amwana wakagwisigwa mumbungano, mweelede ‘kusyoma Jehova amoyo woonse kutali kulifunkizya kumaanu eenu.’ (Tus. 3:5, 6) Malayilile aazwa kuli Jehova apa kuti tube basongo akuti tubone kuti ulatuyanda. Mutalubi kuti wakatupa Mwanaakwe kuti atununune toonse kuswaanizya mwaneenu. Leza tayandi pe kuti bantu bakanyonyoonwe. (Bala 2 Petro 3:9.) Nkinkaako, tweelede kwaasyoma malayilile aazwa kuli Jehova ambatuzulwida. Nibazyali, mweelede kuswiilila malayilile aazwa kuli Jehova nikuba kakuli kuyumu kuchita oobo. Mweelede kuchita kweendelana alulayo lwaJehova kutali kukazyania andulo.\n14. Malayilile Jehova ngatupa kabelesya “mubanzi uusyomekede” atugwasya biyeni?\n14 Jehova wakasyomezya kuti wakali kuyoolangania, kukwabilila akupa malayilile kumbungano yachiKristu. Uchita oobo kabelesya nzila zisiyene-siyene. Muchikozyano, wakapa Mwanaakwe kuti ayendelezye mbungano alubo Jesu wakasala “mubanzi uusyomekede” kuti atupe chakulya chitugwasya muzintu zyabukombi muchiindi cheelede. (Lk. 12:42) Chakulya eechi tuchijana munzila zisiyene-siyene alubo chili amalayilile atugwasya. Chimwi chiindi, ulakonzya kuti imwi nkani naakuti chiiyo chimwi chijanika mumabbuku azwa mweezi amweezi chakakugwasya kuti uchinche maboneno aako naakuti nzila njulijataayo. Kuti wakabona zintu nzweelede kubambulula, weelede kubotelwa. Ulikuzumizya Jehova kuti akubumbe kuti ube muntu ulikabotu.—Tus. 2:1-5.\n15, 16. (a) Baalu batugwasya biyeni mumbungano? (b) Kujana twachita biyeni kuti baalu bachite mulimu wabo kababotelwa?\n15 Alubo Kristu wakapa baalu mukuli wakweembela mbelele zyaLeza. Bbayibbele libaamba kuti ‘nzipego kubantu.’ (Ef. 4:8, 11-13) Baalu batugwasya biyeni? Balatugwasya kwiinda mukuba zikozyano zilikabotu zyakutondeezya lusyomo. Alubo tulakonzya kugwasigwa kuti twaswiilila lulayo ndubatupa kababelesya malayilile amuBbayibbele. (Bala BaHebrayo 13:7, 17.) Baalu balatuyanda alubo bayanda kuti tusime muzintu zyabukombi. Muchikozyano, kuti babona kuti tatuchinjili pe miswaangano imwi, balafwambaana kubweza ntaamu yakutugwasya. Balatuswiilila chiindi nitulikwaambuula alubo balatusungwaazya kababelesya malayilile aazwa muBbayibbele. Lulayo ndubatupa baalu, tulubona kayili nzila iitondeezya kuti Jehova ulatuyanda na?\n16 Tweelede kuziba kuti chimwi chiindi baalu kulakonzya kubayumina kutupa lulayo. Yeeya mbukwakali kuyumu kumusinsimi Natani kwaambuula aMwaami Davida chiindi mwaami naakali kuyanda kusisa chibi chakwe. (2 Sam. 12:1-14) Mwaapostolo Pawulu taakayoowa kululamika Petro umwi wabaapostolo bali 12, chiindi Petro naakatondeezya kuti wakali kusalula bantu bakatali maJuda. (Gal. 2:11-14) Kujana twachita biyeni kuti mikuli njibalaayo baalu mumbungano ibawubile? Tweelede kuba bantu balibombya, banjilika alubo balumba. Tweelede kubona kuti nzila zyoonse nzibabesya kuti batugwasye, zitondeezya kuti Leza ulatuyanda. Eezi tazigwasyi ndiswe luzutu pesi zipa kuti bachite mulimu wabo kababotelwa.\n17. Umwi muchizi wakagwasigwa biyeni abaalu bamumbungano?\n17 Umwi muchizi wakalimvwaanga tachitambuliki pe kuli Jehova akaambo kachibi nchakachitide chiindi. Wakaamba kuti: “Nindakali kuyeeya chibi nchindakachita ndakali kulimvwa kanditagwasyi pe alubo ndakakumbila lugwasyo kubaalu. Teebakandaambila majwi mabi pesi bakandisungwaazya akundisimya. Nitwakali kumaninsya miswaangano yambungano bakali achoonzyo chakuti umwi wabo wakali kusika kuzoomvwa kuti zyakali kundeendela biyeni nikuba kuti bakali azintu zyiingi zyakuchita. Nikuba boobo, teendakali kusyoma pe kuti Jehova wakachili kundiyanda akaambo kachibi nchindakachitide. Pesi Jehova wakatondeezya kuti ulandiyanda kwiinda mukubelesya bakwesu bamumbungano abaalu. Chiindi choonse ndikombela kuti ndikkale afwiifwi anguwe.”\nMPINDU ZIBOOLA AKAAMBO KAKUKAKA LULAYO\n18, 19. Nziizili mpindu ziboola akaambo kakukaka lulayo? Pa chikozyano.\n18 Nikuba kuti lulayo lulachisa, pesi mpindu nzitujana kuti twalukaka, zichisa loko. (Heb. 12:11, NW) Atulange-lange chikozyano chaKkayini achaMwaami Zedekkiya. Kkayini naakakanza kujaya Abbelo, Leza wakamubuzya kuti: “Ino wakalalilanzi? Nkaambonzi busyu bwako bulisyulungene? Na wacita kabotu, sa tokooyoonyampuzigwa na? Pele na tociti kabotu, zibi zilakubutilila kumulyango. Lino uyoosukama nduwe, nkabela uyoomweendelezya.” (Matl. 4:6, 7) Kkayini taakwe naakaswiilila pe. Eezi zyakapa kuti abisye. Kkayini wakalyeetela mapenzi achisa loko. (Matl. 4:11, 12) Kaansinga wakaluswiilila lulayo luzwa kuli Jehova, taakali kuyoolinjizya mumapenzi.\n19 Mwaami Zedekkiya wakali mweendelezi mubi, wakeendelezya chiindi muunzi waJerusalemu niwakali mumanyongwe. Musinsimi Jeremiya wakabuzya mwaami Zedekkiya kwaziindi zyiingi kuti aleke michito yakwe mibi pesi wakakaka kutambula lulayo. Eezi zyakapa kuti anjile mumapenzi. (Jer. 52:8-11) Jehova tayandi pe kuti tunjile mumapenzi!—Bala Isaya 48:17, 18.\n20. Niinzi chiyoochitika kubantu batambula lulayo akubantu batalutambuli?\n20 Mazubaano, bantu babona kuti lulayo akulinyona tazigwasyi pe. Pesi eezi ziyoopa kuti bakanyonyoonwe lino-lino. (Tus. 1:24-31) Nkinkaako, tweelede ‘kumvwa kulayigwa kutegwa tube basongo.’ Alubo tweelede kuswiilila malayilile aali mulugwalo lwaTusimpi 4:13 lwaamba kuti: “Jatisya lulayo, utaluleki, kakatila kulindulo, nkaambo mbobuumi bwako.”\nKubbabbatizigwa Kulayandikana kumaKristu\nNibazyali, Mulikubagwasya Na Bana Banu Kuti Babbabbatizigwe?\nKusangalizya Beenzu Kulayandikana!\nZYAKACHITIKA MUBUUMI Jehova Wakali Kundigwasya Chiindi Choonse!\nLulayo Nchitondeezyo Chakuti Leza Ulatuyanda\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA March 2018\nNGAZIYAKULINDA—YAKWIIYA March 2018


Kubelekela Jehova Nokuba Kuti Muntu Ulicembeede Alimwi Ulaciswa-ciswa | Yakwiiya\nAMUBALE MU Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian (Cyrillic) Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nBA Ernst, ibajisi myaka yakuzyalwa iili muma 70 bakaamba kuti: “Bunji bwaziindi kuciswa kulandinyonganya kucita zintu zimwi.” * Sena andinywe mbomulimvwa oobu? Kuti naa muyaabucembaala alimwi mulimvwa kuti mwatalika kuciswa-ciswa akumaninwa nguzu, inga mwaamba kuti mulimvwa mbuli mbokulembedwe mulugwalo lwa Mukambausi caandaano 12. Mukapango 1 mazuba aabucembele aambwa kuti “mazuba aamapenzi.” Nokuba boobo, eeci tacaambi kuti munoojisi buyo buumi bwamapenzi akuti taakwe ncomukonzya kucita. Nomuba mubukkale buli boobu mulakonzya kukkutila mubuumi kumwi kamubelekela Jehova calukkomano.\nKUZUMANANA KUBA ALUSYOMO LUYUMU\nNomuyandwa bakwesu abacizyi bacembeede, tamuli nyolikke pe mumasunko aanu. Babelesi ba Jehova bansiku ibakacembeede abalo bakayaanya buyumuyumu bukozyenye ambomujisi. Mucikozyanyo, Izaka, Jakobo, alimwi a Ahija bakaleka kubona. (Matl. 27:1; 48:10; 1Bam. 14:4) Sara wakalimvwa ‘kucembaala.’ (Matl. 18:11, 12) Mwami Davida “tanaakali kukasaalilwa.” (1Bam. 1:1) Barizilai taakwe naakacili kumvwa kunona kwacakulya naa kumvwa bubotu bwanyimbo. (2Sam. 19:32-35) Abrahamu a Naomi umwi aumwi wakeelede kuliyumya akaambo kakufwidwa ngobakwetene limwi.—Matl. 23:1, 2; Rut. 1:3, 12.\nNcinzi cakabagwasya kuzumanana kusyomeka kuli Jehova alimwi akuzumanana kuba alukkomano? Mubucembele bwakwe, kasyomede mucisyomezyo ca Leza, Abrahamu “wakayuma akaambo kalusyomo lwakwe.” (Rom. 4:19, 20) Andiswe tuyandika kuba alusyomo luyumu. Lusyomo luli boobu taluyeeme amyaka yakuzyalwa njotujisi naa bukkale bwesu. Mucikozyanyo, noliba leelyo naatakajisi nguzu, naakali moofwu, alimwi naatakali kubukila bulo, sikale Jakobo wakajisi lusyomo luyumu muzisyomezyo zya Leza. (Matl. 48:1-4, 10; Heb. 11:21) Mazuba aano, ba Ines, ibajisi myaka yakuzyalwa iili 93 baciswa bulwazi bwakutebela milambi, pele bakaamba kuti: “Buzuba abuzuba ndilimvwa kuti Jehova wandilongezya kapati. Buzuba abuzuba ndiyeeya zya Paradaiso. Kuyeeya boobu kundipa kuba abulangizi.” Eelo kaka eeci ncikozyanyo cibotu kapati!\nTuyumya lusyomo lwesu kwiinda mukupaila, kulingaula Jwi lya Leza, alimwi akujanika kumiswaangano ya Bunakristo. Musinsimi Daniele naakacembeede wakali kupaila ziindi zyotatwe buzuba abuzuba alimwi wakazumanana kwiiya Jwi lya Leza. (Dan. 6:10; 9:2) Mukamufwu uucembeede, Ana, “kunyina naakali kulovwa kutempele.” (Lk. 2:36, 37) Ciindi nomujanika kumiswaangano kweelana ambocikonzyeka akutola lubazu kusika mpomugolela, mulalikatalusya nobeni abaabo boonse ibajanika. Alimwi lyoonse Jehova ulaikkomanina mipailo yanu, nokuba kuti tamukonzyi kucita zintu zimwi.—Tus. 15:8.\nBunji bwandinywe bakwesu abacizyi basyomeka mulayanda kulanga kutegwa kamulibalila, alimwi inga mwayanda kuba anguzu kutegwa kamujanika kumiswaangano, pele cilamukatazya kapati, ambweni tacikonzyeki buya akukonzyeka. Aboobo, ino ncinzi ncomukonzya kucita? Amucite kufwumbwa ncomukonzya kucita. Banji ibatakonzyi kujanika kumiswaangano balakkomana kuswiilila kumiswaangano kwiinda mukubelesya fooni. Ba Inge, ibajisi myaka yakuzyalwa iili 79 tababoni kabotu, alimwi kutegwa balibambile miswaangano babelesya mapepa aakapulintwa aajisi mabala mapati kapati ngabaletela mukwesu umwi mumbungano.\nAmbweni mulijisi cintu cimwi bamwi ncobatajisi—ciindi. Sena inga tiimwacibelesya ciindi ncomujisi kuswiilila zibalo zyamu Bbaibbele izyakalekkoodwa, mabbuku aapandulula Bbaibbele aakalekkoodwa, makani aakalekkoodwa, alimwi azisobano zyakuswiilila buyo? Kuyungizya waawo, inga mwayanda kutumina luwaile basyominyoko kutegwa mubaambile zintu zyakumuuya alimwi ‘akuyumizyanya kwiinda mulusyomo lwaumwi amweenzinyina.’—Rom. 1:11, 12.\nKUZUMANANA KUBA BASUNGU MUMULIMO WA LEZA\nBa Christa ibajisi myaka yakuzyalwa iili kuma 80 bakaamba kuti: “Cilacisa ikuti naa kaindi wakali musungu mpoonya waleka kuba musungu.” Pele ino mbuti bacembeede mbobakonzya kuzumanana kuba alukkomano? Ba Peter, ibajisi myaka yakuzyalwa iili 75 bakaamba kuti: “Nkwiinda mukuzilanga munzila yeelede zintu, kutali lyoonse kwiile kuyeeya zintu nzyotakonzyi kucita lino, pele kukkomana azintu nzyokonzya kucita.”\nSena kuli nzila zimwi zyabukambausi nzyomuyeeya momukonzya kutola lubazu? Ba Heidi tabakonzyi kutola lubazu mubukambausi bwakuŋanda aŋanda mbuli mbobakali kucita kaindi. Lino bali mumyaka yamuma 80, bakaiya kubelesya kkompyuta kutegwa kabalemba magwalo. Basikumwaya bamwi bacembeede batalisya mibandi yamu Bbaibbele ciindi nobali mumasena aakupumunina naa nobali acitisyini cabbaasi. Ambweni lino mukkala muŋanda mobabambila bacembeede, sena bamadokota abamanesi ibamulanganya kubikkilizya abamwi mbomukkala limwi inga tiicaba cilawo canu?\nKumamanino aabuumi bwakwe, Mwami Davida wakayandisya kusumpula bukombi busalala. Wakasanga mali akubikka bubambe bwakuyaka tempele. (1Mak. 28:11–29:5) Mbubwenya buyo, mulakonzya kuzyiba zintu zili mukucitika mumulimo wa Bwami wanyika yoonse akucita nzyomukonzya kutegwa mugwasyilizye. Mulakonzya kubagwasyilizya bapainiya naa basikumwaya bamwi basungu ibali mumbungano yanu kwiinda mukubaambila majwi aakulwaizya, kubapa cipego cisyoonto, naa zyakulya zitaduli. Nomupaila mulakonzya kubapailila bakubusi alimwi amikwasyi, babelesi baciindi coonse, ibaciswa, abaabo ibajisi mikuli mipati.\nNywebo amulimo ngomubeleka mulayandika kapati. Taateesu wakujulu takamulekelezyi pe. (Int. 71:9) Jehova ulamuyanda kapati alimwi ulamubikkila maano. Lino-lino toonse tunooyabukomena mumyaka yakuzyalwa kakunyina mapenzi aaboola akaambo kakucembaala. Katujisi nguzu alimwi katujisi buumi bulondokede, tuyoozumanana kubelekela Leza wesu siluyando, Jehova, mane kukabe kutamani!\n^ par. 2 Mazina amwi acincwa.


Kulonga 33 IBBAIB63 - Elyo Jehova wakaambila Musa kuti, - Bible Search\nKulonga 32 Kulonga 34\nJehova mbwaakasi leke kusindikila bantu bakwe\n1-Elyo Jehova wakaambila Musa kuti, Amuzwe okuno, yebo abantu mbowagwisya mucisi ca-Egepita, muye munyika njindakakonkezya Abrahamu a-Izaka a-Jakobo cakwaamba kuti, Njooipa lunyungu lwako. 2-Ndatuma angelo kumuzulwida, atande ba-Kanana aba-Amori aba-Hiti aba-Perizi aba-Hivi aba-Jebusi. 3-Kamuya kunyika iikunka malili abuci. Pele mebo nsikooinka akati kanu, pe, nkaambo muli bantu bayumu mumyoyo, Ambweni ngandaba nemujaya munzila.\n4-Lino bantu nebakamvwa makani aya mabi, bakalila, nkabela katakwe muntu iwakacaala. 5-Nkaambo Jehova wakaambila Musa kuti, Ambila bana ba-Israyeli kuti, Muli bantu bayumu mumyoyo. Na ndeenda akati kanu kaindi kaniini buyo, inga ndamujaya. Lino amusamunune zyakucaula zyanu, nzibe na ndamucitilanzi. 6Nkaambo kako bana ba-Israyeli bakasamununa zyakucaula zyabo kuzwa kucilundu ca-Horebu akuya kunembo.\n7-Lino Musa wakali kubweza itente akuliyaka anze lyamalabba kulekule, nkabela wakali kulyaamba kuti nditente lyambunganino. Nkabela kufumbwa muntu iwakali kuyandaula Jehova wakaya kutente lyambunganino oko kunze lyamalabba. 8-Lino Musa naakainka kuya kutente, bantu oonse bakali kunyampuka akwiimikila umwi aumwi kumulyango wacilao cakwe, nkabela bakali kulangilizya Musa mane wanjila mutente. 9-Lino Musa naakanjila mutente, musumpululu wajoba wakali kuseluka akwiimikila kumulyango watente, Elyo Jehova wakali kwaambaula a-Musa mpoonya awo. 10Nkabela bantu boonse nebakabona kuti musumpululu wajoba uliimvwi kumulyango watente, bantu boonse bakanyampuka, bakomba, umwi aumwi kumulyango wacilao cakwe. 11-Aboobo Jehova wakali kwaambaula a-Musa kubusyu abusyu mbubonya mbuli muntu mbwaambaula amweenzinyina, Elyo Musa naakapiluka kumalabba, mulanda wakwe mulombe Joshua mwana wa-Nuni, katazwi mutente.\nMusa bwaakabona bulemu bwa-Leza\n12-Lino Musa wakaambila Jehova kuti, Bona! Waamba kuti, Gwisya bantu aba, Nekubaboobo tona kundaambila na nguni ngotuya awe. Pele waamba kuti, Ndizi izina lyako, alimwi ulijene luzyalo mumeso aangu. 13-Na ncobeni ndijene luzyalo mumeso aako, kondizibya inzila zyako, nkakuzibe akujana luzyalo mumeso aako. Alimwi bona! Aba bantu musyobo wako. 14-Wakati, Tulaya anywebo, alimwi ndakupa kulyokezya. 15-Wakaamba kuti, na tatwiinki ayebo, utatugwisyi kuzwa ano. 16-Nkaambo kulazibwa buti kuti ndijene luzyalo kumeso aako, mebo abantu bako? Sa: takuli kuya aswe, kuti twaandaane, mebo abantu bako, kubantu boonse bali ansi.\n17-Mpawo Jehova wakaambila Musa kuti, Cintu eco nciconya ncoamba ndacicita, nkaambo wajana luzyalo kumeso aangu, alimwi ndizi izina lyako. 18-Wakati, Unditondezye bulemu bwako. 19-Wakati, Ndainzya bubotu bwangu boonse kumeso aako, alyalo izina lyangu lya-Jehova ndaliyubulula mumatwi aako. Kufumbwa ngunjanda kweetelela njoomweetelela, akufumbwa ngonjanda kufwida luzyalo njoomufwida luzyalo. 20-Pele wakati, Tokonzyi kubona busyu bwangu pe, nkaambo taakwe muntu uukonzya kubona busyu bwangu akupona. 21Nkabela Jehova wakati, Bona! Busena nkobuli okuno nkombede. Ndakwiimika atala andomba. 22-Lino bulemu bwangu bwanooinda, ndakubika mulwaanzi lwandomba, ndakuvumba ajanza lyangu mane nkaindilile. 23-Ndamana kwiinda ndagwisya ijanza lyangu, aboobo ulabona isule lyangu, pele busyu bwangu tokoobubona pe.


Makani aamu Bbaibbele: Davida a Golyati - Kkeyala yaa Intaneti ya Bakamboni ba Jehova\nIBA Filisiti baboola alimwi ikulwana bana Isilayeli. Ibapati ba Davida basankwa botatwe bali munkamu yabasikalumamba ba Saulu. Aboobo buzuba bumwi Jese waambila Davida kuti: ‘Bweza maila amapoka azinkwa utolele banyoko. Ukabuzye naa bapona buti.’\nDavida asike kukkala basikalumamba, wabalikila nkobaimvwi kutegwa abone ibanyina. Golyati bbumbwabuuka mu Filisiti wazwa anze kufwubaazya bana Isilayeli. Wali kucita oobu abuzuba mafwumofwumo akumangolezya kwamazuba aali 40. Woongolola wati: ‘Amusale umwi musankwa akati kanu andilwane. Ikuti azunde akundijaya, tulaba bazike banu. Pele kuti ndimuzunde akumujaya, mulaba bazike besu. Ndakomba kaka amusale umwi tulwane ma!’\nDavida wabuzya bamwi basikalumamba kuti: ‘Ino ncinzi ncalaapegwe muntu uulaajaye mu Filisiti ooyu akumana masampu aaya kubana Isilayeli?’\nSikalumamba wati: ‘Imuntu ooyo Saulu ulamupa lubono lunji. Alimwi ulamupa mwana wakwe musimbi kuti akwate.’\nPele boonse bana Isilayeli bamuyoowa Golyati nkaambo ndidombwana. Mulamfwu uutandila kumamita aali otatwe, alimwi ulijisi sikalumamba uumunyamuda ntobo.\nBasikalumamba bamwi baunka kwaambila Mwami Saulu kuti Davida uliyandide kumulwana Golyati. Pele Saulu waambila Davida kuti: ‘Tokonzyi kumulwana ooyu mu Filisiti. Iwe uli kasankwa buyo kacizwa mukupa ampemo, walo wali sinkondo lyoonse mubuumi bwakwe.’ Davida waingula kuti: ‘Ndakajaya munyama mukali alimwi asyuumbwa ibakaluma mbelele zya Bataata. Alimwi ooyu mu Filisiti ulaba mbuli banyama aabo. Jehova ulandigwasya.’ Aboobo Saulu wati: ‘Koya, Jehova abe andiwe.’\nDavida waunka kukalonga eelyo wabweza mabwe osanwe aabulungenyi, akwaabikka mucibbeeke cakwe. Amane wabweza kkwisyo waunka kukulwana bbumbwabuuka. Golyati amubone Davida watyompwa wati: Nkakantu aaka kaboola kundilwana! Uyeeya kuti cilaba cintu cuuba-uba kujaya Davida.\nGolyati wati: ‘Boola kuno kana! Mubili wako ndilaupa bayuni abanyama kuti baulye.’ Pele Davida wati: ‘Ulaboola kuli ndime amupeni, asumo amuumba, pele mebo ndilaboola kuli nduwe muzina lya Jehova. Obuno buzuba Jehova ulakwaaba mumaanza aangu, aboobo ndilakujaya.’\nAciindi aawa Davida wabalika kuli Golyati. Wabweza bbwe mucibbeeke cakwe, walibikka mukkwisyo akulifwusa canguzu. Ndeelyo lyeenda kuzyi kuti kumutwe nko, Golyati walundana ansi wafwa! Iba Filisiti babone kuti ngobasyoma waalabana ansi, boonse balusikka. Bana Isilayeli babatandila eelyo bazunda nkondo.\n1 Samuyele 17:1-54.\nMbuyumuyumu nzi Golyati mbwaleta kuli basikalumamba ibana Isilayeli?\nMupati buti Golyati, alimwi mbulumbu nzi Mwami Saulu mbwasyomezya muntu uunga wajaya Golyati?\nWaamba nzi Davida eelyo Saulu naamwaambila kuti takonzyi kulwana a Golyati nkaambo Davida kasankwa buyo kacizwa mukupa ampemo?\nKweelana ambwaamwiingula Golyati, mbuti Davida mbwaatondezya lusyomo muli Jehova?\nKweelana ambobona acifwanikiso, ncinzi Davida ncaabelesya kujaya Golyati, alimwi ncinzi cacitika kuba Filisiti naajaigwa Golyati?\nBala 1 Samuyele 17:1-54.\nNcinzi cakali kumupa kutayoowa Davida, alimwi mbuti mbotukonzya kubwiiya busicamba bwakwe? (1 Sam. 17:37, 45; Ef. 6:10, 11)\nNkaambo nzi Banakristo ncobeelede kuukaka muuya wakuzundana mbuli wa Golyati nobali muzisobano naa mumasena aakulikondelezya? (1 Sam. 17:8; Gal. 5:26; 1 Timo. 4:8)\nMbuti majwi aa Davida mbwaatondezya kuti wakalijisi lusyomo kuti Leza ulamugwasya? (1 Sam. 17:45-47; 2 Mak. 20:15)\nMuciindi cakwiile kulanga buyo makani aabasikalumamba bobilo bakali basinkondonyina, mbuti cibalo eeci mbocitondezya kuti masimpe nkondo eeyi yakali akati kabaleza bakubeja alimwi a Leza mwini-mwini Jehova? (1 Sam. 17:43, 46, 47)\nMbuti bananike mbobaiya cikozyanyo ca Davida cakusyoma muli Jehova? (1 Sam. 17:37; Jelemiya 1:17-19; Ciy. 12:17)\nKobala makani aaya aakkomanisya kutegwa wiiye kaambo Davida ncaakali muntu uutayoowi.


Ikuti kamuyanda kuzyiba muntu umwi, cintu cakusaanguna ncomulangilwa kucita nkumubuzya kuti, “Ino ndinywe bani zina?” Ikuti Leza mwamubuzya mubuzyo ngweena ooyu, ino inga waingula buti?\n“Ndime Jehova. Eeli ndezina lyangu.”—Isaya 42:8.\nSena zina eeli ndipya kulindinywe? Ambweni ndipya nkaambo basanduluzi banji ba Bbaibbele tabavwuli naa tabasoleli limwi buya kulibelesya zina lya Leza. Kanji-kanji babelesya zina lyabulemu lyakuti “MWAMI” mubusena bwazina lya Leza. Nokuba boobo, zina lya Leza lilajanika ziindi zibalilwa ku 7,000 mumwaambo wakusaanguna wamalembe aa Bbaibbele. Zina eeli lijisi mabala one aa Chihebrayo aalembwa kuti YHWH naa JHVH, alimwi kuzwa kaindi, lyali kulembwa kuti “Jehova” mu Chitonga.\nZina lya Leza lilajanika mumalembe oonse aa Chihebrayo alimwi lilajanika amubusanduluzi bumbi bunji\nDead Sea Psalms Scroll First century C.E., mu CHIHEBRAYO\nTyndale’s translation 1530, mu CHINGISI\nReina-Valera version 1602, muci SPANISH\nUnion Version 1919, muci CHINESE\nIKAAMBO NCOLIYANDIKA KAPATI ZINA LYA LEZA\nEeli zina lilayandika kapati kuli Leza lwakwe kumugama. Kunyina wakamuulika zina eeli Leza; wakalisalila buya lwakwe mwini. Jehova wakaambilizya kuti: “Eeli ndezina lyangu lyoonse alyoonse, alimwi oobu mbombubo mbondiyooyeeyegwa kuzyalani azyalani.” (Kulonga 3:15) Mu Bbaibbele, zina lya Leza limugeme lilajanika ziindi zinji kwiinda zina lyakwe lili lyoonse lyabulemu, mbuli lyakuti Singuzuzyoonse, Taata, Mwami naa Leza. Alimwi lilajanika ziindi zinji kwiinda zina lili lyoonse lyamuntu mbuli lyakuti Abrahamu, Musa, Davida naa Jesu. Kuyungizya waawo, Jehova uyanda kuti zina lyakwe lizyibwe. Bbaibbele lyaamba kuti: “Bantu abazyibe kuti yebo, oojisi zina lyakuti Jehova, yebo olikke ndonduwe Mupatikampatila atala aanyika yoonse.”—Intembauzyo 83:18.\nZina eeli lilayandika kapati kuli Jesu. Mumupailo iwiitwa kuti Taateesu naa Mupailo wa Mwami, Jesu wakayiisya basikumutobela kupaila kuli Leza kwiinda mukubelesya majwi aakuti: “Alisalazyigwe zina lyako.” (Matayo 6:9) Jesu lwakwe wakapaila boobu kuli Leza: “Taata, kopa kuti zina lyako lilemekwe.” (Johane 12:28) Jesu wakabikkila kapati maano kulemeka zina lya Leza mubuumi bwakwe, aboobo akaambo kaceeci wakali kukonzya kwaamba boobu mumupailo: “Ndabazyibya zina lyako alimwi ndiyoolizyibya.”—Johane 17:26.\nZina eeli lilayandika kapati kuli baabo bamuzyi Leza. Bantu ba Leza bakaindi bakalizyi kuti lukwabililo lwabo alufwutuko zyakayeeme akuzyiba zina lya Leza alimwi akulilemeka. Bbaibbele lyaamba kuti: “Zina lya Jehova ningazi njumu. Mululami ulatijila mulinjiyo eelyo ulakwabililwa.” (Tusimpi 18:10) Alimwi lyaamba kuti: “Muntu woonse wiita zina lya Jehova uyoofwutulwa.” (Joeli 2:32) Bbaibbele litondezya kuti zina lya Leza lyakali kuyoobaandaanya aabo bamubelekela. Lyaamba kuti: “Nkaambo misyobo yoonse yabantu iyakweenda umwi aumwi muzina lyaleza wanguwo, pele swebo tunakweenda muzina lya Jehova Leza wesu lyoonse alyoonse mane kukabe kutamani.”—Mika 4:5; Milimo 15:14.\nNCOLIYUBUNUNA ZINA EELI\nZina eeli litondezya kuti Leza ulilibedelede. Basyaazibwene banji baamba kuti zina lyakuti Jehova lyaamba kuti “Upa Kuti Kube.” Jehova Leza wakapa muzeezo wancolyaamba zina lyakwe ciindi naakalyaamba lwakwe kwiinda mukubelesya majwi aaya kuli Musa naakati: “Ndiyooba Kufwumbwa Mbondasala Kuba.” (Kulonga 3:14) Aboobo zina lya Leza talyaambi buyo kaambo kamasimpe kakuti ngo Mulengi wazintu zyoonse. Zina lyakwe litondezya nguzu nzyajisi zyakupa kuti walo lwakwe kubikkilizya azilenge zyakwe zibe kufwumbwa ciyandika kutegwa azuzikizye makanze aakwe. Nokuba kuti mazina aabulemu alakonzya kwaamba cuuno ncajisi, bweendelezi bwakwe naa nguzu nzyajisi, pele lilikke zina lyakwe lyakuti Jehova, ndelyaamba bwini mbwabede alimwi ambwakonzya kuba.\nZina eeli litondezya kuti Leza ulatubikkila maano. Bupanduluzi bwazina lya Leza butondezya kuti ulazibikkila maano zilenge zyakwe, kubikkilizya andiswe. Kuyungizya waawo, mbwaanga Leza wakalizyibya zina lyakwe, eeci citondezya kuti uyanda kuti tumuzyibe. Mane buya, Jehova wakaliyubununa zina lyakwe kaindi, swebo katutanalengwa naa kuyeeya kujatikizya ndilyo. Aboobo cilisalede kuti, Leza uyanda kuti katumubona kuti Muntu ngotukonzya kuba acilongwe anguwe, ikutali leza wakuyeeyela buyo.—Intembauzyo 73:28.\nKubelesya zina lya Leza kutondezya kuti tulamuyanda. Mucikozyanyo, mulakonzya kwaambila muntu umwi ngomuyanda kuti abe mulongwe wanu kuti kamwiita kubelesya zina lyanu limugeme. Ino inga mwalimvwa buti kuti muntu ooyo wazumanana kubelesya mazina aambi buyo kutali zina lyanu limugeme? Mukuya kwaciindi ambweni inga mwatalika kudooneka naa muntu ooyo wakali kuyanda ncobeni kuti abe mulongwe wanu. Oobo mbocibede akuli Leza. Jehova wakabaambila bantu zina lyakwe alimwi utukulwaizya kuti katulibelesya. Ikuti twacita oobo, tutondezya Jehova kuti tuyanda kuba balongwe bakwe. Alimwi buya ulababona ‘aabo bazinzibala kuyeeya [naa, “bayandisya,” bupanduluzi buyungizyidwe] zina lyakwe.”—Malaki 3:16.\nKuzyiba zina lya Leza nintaamu yakusaanguna iiyandika kapati kutegwa tube balongwe bakwe. Pele tatweelede kugolela buyo waawo. Tweelede kumuzyiba mukamwini zina eeli alimwi akuzyiba bube mbwajisi.\nINO LEZA NGUNI ZINA? Zina lya Leza ngu Jehova. Zina eeli litondezya kuti Leza ulakonzya kwaazuzikizya makanze aakwe\nINO LEZA WAKAZWA KULI?\nOoyu ngomubuzyo bantu banji ngobabuzya. Ambweni andinywe inga mulaubuzya. Alimwi tulakonzya kuubuzya boobu: Ikuti bubumbo azintu zyoonse izili mumo zyakalengwa a Leza, ino walo Leza wakazwa kuli?\nBasayaansi banji balazumina kuti bubumbo bulijisi matalikilo. Kweelana amajwi aaya, kapango kakusaanguna kamu Bbaibbele kaamba kuti: “Kumatalikilo, Leza wakalenga julu anyika.”—Matalikilo 1:1.\nBubumbo boonse kunyina nobwakalitalikila buyo bulikke. Kutegwa cintu cimwi cibeko, kweelede kuti kakuli muntu umwi wakacipanga. Aboobo kuti mulengi naataliko, zintu zyoonse nzyotubona nozyataliko pe, kubikkilizya andiswe. Masimpe, cintu tacikonzyi kubako ikuti naa kakunyina sikucitalisya. Aboobo, mulengi nkwali! Alimwi ulaanguzu kapati, zina lyakwe ngu Jehova.—Johane 4:24.\nBbaibbele lyaamba boobu kujatikizya Leza: “Malundu kaatanazyalwa alimwi kotanalenga nyika alimwi ansi mbotu, kuzwa lili alili mane kukabe kutamani nduwe Leza.” (Intembauzyo 90:2) Aboobo, Leza waliko lyoonse. Mpoonya, “kumatalikilo” wakalenga zintu zyoonse.—Ciyubunuzyo 4:11.\nIno mbube nzi bwa Leza ibulibedelede kapati?\nLeza ulijisi mazina aabulemu manji, kubikkilizya aakuti Singuzuzyoonse, Mulengi, alimwi a Mwami. Pele zina lya Leza limugeme lilajanika mu Bbaibbele ziindi ziinda ku 7,000.


Leza Ulamulanganya (Jobu 34:21)\n“Meso aa-Leza ali kumuntu; Ulalanga ntaamo zyakwe zyoonse.”—JOBU 34:21.\nIkuti mwana kacili muniini nkokuti nceciindi ncayandika kubikkilwa maano abazyali bakwe\nIKAAMBO BAMWI NCOBADOONEKA: Kweelana abuvwuntauzi bwakacitwa caino-ino, mulalabungu ulakonzya kuba amapulaneti asika ku bbiliyoni yomwe. Kubona mbobuli bupati bubumbo, bantu banji cibapa kubuzya kuti, ‘Nkaambo nzi mulengi singuzuzyoonse ncakonzya kubikkila maano kuzintu nzyobacita bantu bali muciimo caansi ibali apulaneti nsyoonto kapati?’\nNCOLIYIISYA JWI LYA LEZA: Leza tanaakatupa buyo Bbaibbele mpoonya akuleka kutulanganya. Muciindi caboobo, Jehova utusyomezya kuti: “Njookweenzya kukubika liso lyangu alinduwe.”—Intembauzyo 32:8.\nAmuyeeye buyo kujatikizya Hagare mukaintu muna Egepita wamumwaanda wamyaka wa 20 B.C.E. Hagare tanaakali kumupa bulemu Sarai sikumunjizya mulimo. Aboobo Sarai wakamutanda mpoonya Hagare wakatija kutozya munkanda. Mbwaanga Hagare wakalubizya, sena Leza wakaleka kumulanganya? Bbaibbele lyaamba kuti: “Angelo wa-Jehova wakamujana.” Mungelo ooyu wakamuumbulizya Hagare amajwi aakuti: “Jehova ulimvwide mapenzi aako.” Mpoonya Hagare wakati kuli Jehova: “Nduwe-Leza-oondibwene.”—Matalikilo 16:4-13.\n‘Leza uubona’ ulamulanganya andinywe. Mucikozyanyo: Muzyali mukaintu inga ulabalanganya bana bakwe bacili baniini, ikuti mwana kacili muniini nkokuti nceciindi nayandika kubikkilwa maano abazyali wakwe. Mbubwenya buyo, Leza ulatulanganya, kwaambisya ciindi notutyompedwe anotuli mubukkale bukatazya. Jehova waamba kuti: “Ndikede mubusena busalalisya busumpwidwe, pele mubombumoyo uupengede alakwe ndikede awe. Ndime uubusya muuya wamuntu uubombede akukatalusya moyo wayooyo uupengede.”—Isaya 57:15.\nNokuba boobo, mulakonzya kulibuzya kuti: ‘Mbuti Leza mbwandilanganya? Sena ulacita oobo kwiinda mukulanga mbondiboneka, naa ulalangisisya twaambo toonse alimwi akuzyiba bwini mbondibede?’


Jesu Wayiisya Kujatikizya Kulekana Alimwi Akuyanda Bana | Buumi bwa Jesu\nKuyiisya Kujatikizya Kulekana Alimwi Akuyanda Bana\nJESU WAAMBA LEZA MBWAABONA MAKANI AAKULEKANA\nCIPEGO CAKUTAKWATA NAA KUTAKWATWA\nMBOCIYANDIKA KUBA MBULI BANA BASYOONTO\nKuzwa ku Galilaya, Jesu abasikwiiya bakwe bazabuka Mulonga wa Jordano akutola nzila yuunka kumusanza kwiinda mu Pereya. Lweendo ilwainda ciindi Jesu naakali mu Pereya, wakaambilide ba Farisi ceelelo ca Leza caboola kumakani aakulekana. (Luka 16:18) Lino babusya makani aaya kutegwa bamusunke Jesu.\nMusa wakalembede kuti mukaintu ulakonzya kulekwa ikuti kwajanwa kuti kuli “cintu cuusya nsoni” mulinguwe. (Deuteronomo 24:1) Lino kuli mizeezo yiindene-indene kujatikizya kaambo kakonzya kuzumizya bantu kulekana. Bamwi basyoma kuti balakonzya kulekana akaambo katwaambo tuniini pe tutayi komoonga. Aboobo, ba Farisi babuzya kuti: “Sena mwaalumi ulizumizyidwe kuleka mukaintu wakwe akaambo kakaambo kali koonse?”—Matayo 19:3.\nMuciindi cakubelesya mizeezo yabantu, cabusongo Jesu waamba bubambe mbwaakabikkide Leza caboola kumakani aacikwati. Waamba kuti: “Sena tiimwakabala kuti ooyo wakabalenga kuzwa kumatalikilo, wakalenga mwaalumi amukaintu alimwi wakati: ‘Akaambo kaceeci mwaalumi uyoosiya bausyi abanyina akukakatila kumukaintu wakwe, eelyo aaba bobilo bayooba mubili omwe’? Nkokuti tabacili bobilo, pele baba mubili omwe. Aboobo aabo Leza mbaaswaanganya kutabi muntu uubaandaanya.” (Matayo 19:4-6) Ciindi Leza naakatalisya cikwati akati ka Adamu a Eva, kunyina naakabikka bubambe bwakuti inga camana cikwati cabo.\nBa Farisi bamukazya Jesu, balaamba: “Ino nkaambo nzi Musa ncaakalailila kumupa lugwalo lwakumutanda akumuleka mukaintu?” (Matayo 19:7) Jesu wabaambila kuti: “Akaambo kakuyuma kwamyoyo yanu, Musa wakamuzumizya kuleka bamakaintu banu, pele oobo tabusyi mbocakabede kuzwa kumatalikilo.” (Matayo 19:8) “Matalikilo” aambwa waawa teensyi kumazuba aa Musa; nciindi Leza naakatalisya cikwati mu Edeni.\nMpoonya Jesu waamba kaambo kayandika kapati, ulaamba: “Ndimwaambila kuti kufwumbwa uuleka mukaintu wakwe ikutali akaambo kabwaamu [Mu Chigiriki, por·neiʹa], akukwata umbi, wacita bumambe.” (Matayo 19:9) Aboobo, bwaamu naa koonana ikutali kwamumulawo nkakaambo kalikke kakulekanina kazumizyidwe mu Magwalo.\nEeci capa kuti basikwiiya baambe kuti: “Ikuti oobo mbwaabede makani aamwaalumi amukaintu wakwe, nkokuti tacili cibotu kukwata.” (Matayo 19:10) Masimpe, muntu uuyanda kukwata naa kukwatwa weelede kuzyiba kuti cikwati ceelede kukkalilila lyoonse!\nKujatikizya makani aakutakwata naa kutakwatwa, Jesu wapandulula kuti bamwi bakazyalwa kabali bazibe, ibatakonzyi kupa ziyandika mucikwati caboola kumakani aakoonana. Bambi bakacitwa kuba bazibe, tabakonzyi kucita cili coonse caboola kumakani aakoonana. Mpoonya bamwi, baliimya buyo caboola kumakani aakoonana nokuba kuti muzeezo inga nkuuli. Balacita oobo kutegwa bamaninine kubikkila maano kumakani aajatikizya Bwami. Jesu waambila baswiilizi bakwe kuti: “Ooyo uukonzya kuzumanana kakunyina kukwata [naa kukwatwa], akkale mbubonya oobo.”—Matayo 19:12.\nLino bantu batalika kuleta bana basyoonto kuli Jesu. Pele, basikwiiya bakalalila bantu, ambweni akaambo kakuyanda kuti batamukatazyi Jesu. Abone boobu, Jesu wakalala akubaambila kuti: “Amubaleke bana baboole kulindime; mutabakasyi pe, nkaambo Bwami bwa Leza mbwabaabo bali mbuli baaba. Ncobeni ndimwaambila kuti, kufwumbwa uutatambuli Bwami bwa Leza mbuli mwana musyoonto, takanjili pe mulimbubo.”—Marko 10:14, 15; Luka 18:15.\nTaciliboteli kaka ciiyo eeci! Kutegwa tukanjile mu Bwami bwa Leza, tweelede kulibombya akuzumina kuyiisyigwa, mbubonya mbuli bana basyoonto. Lino Jesu watondezya kuti ulabayanda bana basyoonto kwiinda mukubabweza akubafwukatila alimwi akubaleleka. Oobu mbwabayanda boonse aabo ‘ibatambula Bwami bwa Leza mbuli mwana musyoonto.’—Luka 18:17.\nIno mbuti ba Farisi mbobasola kumusunka Jesu mumakani aakulekana?\nKweelana ambwaamba Jesu, ino nceelelo nzi ncabikkide Leza kujatikizya kulekana?\nNkaambo nzi basikwiiya bamwi ncobakonzya kusala kukkala buyo kabatakwete naa kukwatwa?\nNziiyo nzi Jesu nzyaayiisya kwiinda muzintu nzyaabacitila bana basyoonto?\nSena Bbaibbele Lilazumizya Kulekana?\nAmwiiye ncazumizya Leza alimwi ancasulaika.\nZintu Zipati-pati Izyakacitika Mubuumi bwa Jesu Naakali Anyika—Mulimo Ngwaakacita Jesu Kujwe lya Jordano


Kumbele Kukondezya Kakunyina Saatani a Madaimona Aakwe\nIno-ino Saatani amadaimona aakwe bayoobula nguzu\nSaatani amadaimona aakwe tabakatoleleli kweena bantu kwaciindi cilamfu. Jehova wabatanda kale kuzwa kujulu. (Ciyubunuzyo 12:9) Eneeno, Leza uyoobweza ntamu alimwi akati ka-Saatani amadaimona akwe. Mucilengaano cizwa kuli Leza, muapostolo Johane wakati: “Lino ndakabona angelo uuza buseluka kujulu, ulijisi cijuzyo camulindi uutagoli. Mujanza lyakwe mwakali inketani impati, nkabela wakajata Simwaaba, eyo inzoka yaciindi iitegwa Diabolosi a-Saatani, akumwaanga myaaka iili cuulu. Wakamusowela mumulindi uutagoli, wakamujalila akusinka kujulu, kuti ateeni limbi masi mane do yamana eyo myaaka iili cuulu.” (Ciyubunuzyo 20:1-3) Kumana wawo, Diabolosi amadaimona aakwe bayoonyonyweedwa limwi.—Ciyubunuzyo 20:10.\nBantu babi anyika abalo bayoogwisigwa.—Intembauzyo 37:9, 10; Luka 13:5.\nBafwide bayoobusyigwa kubuumi anyika\nSaatani amadaimona aakwe bagwisigwa munzila, Jehova uyooleta zilongezyo zinji kubantu. Muyoyeeya kuti bafwide tabakwe buumi, tabawo. Jesu waakozyanisya lufu kuŋonzi—ŋonzi zinji zinyina maloto. (Johane 11:11-14) Waacita obo nkaambo wakalizi kuti ciindi ciyoosika cakuti abo boona mulufu nobati kabusigwe kubuumi. Wakati: “Ciindi ciyoosika . . . boonse abali muzyuumbwe, bayoozwa mpoonya.”—Johane 5:28, 29; amweelanye a-Incito 24:15.\nBayooboozegwa kubuumi ano anyika. Muciindi camilumbe yakuti bantu bafwa, kwaambilizya kukomanisya kuyootondezya zyabaabo bayoboozegwa kubuumi! Nkutangala kuli buti mbokuyooba kutambula bayandwa bafwide kuzwa kuzyuumbwe!